title: Merikarvian vaakuna

text: Vaakunan selitys kuuluu: ”sinisessä kentässä hopeinen, kolmimastoinen, etu- ja raakapurjeilla varustettu alus, joka ui aaltokoroisella kultatyviöllä”. Vaakunan on suunnitellut Carolus Lindberg, ja se vahvistettiin käyttöön 2. helmikuuta 1951.


title: Kerrossammalet

text: Kerrossammalet ("Hylocomiaceae") on palmikkosammalten lahkoon kuuluva heimo. Siihen kuuluu Suomessa neljän suvun lajeja.


title: Solveig Gulbrandsen

text: Solveig Gulbrandsen (s. 12. tammikuuta 1981) on norjalainen jalkapalloilija, pelipaikaltaan keskikenttäpelaaja. Hän on pelannut Norjan maajoukkueessa kesäkuusta 1998 alkaen yhteensä 184 maaottelua ja tehnyt niissä 55 maalia kesäkuun 2015 loppuun mennessä.


title: Solveig Gulbrandsen

text: Gulbrandsen voitti kultaa Sydneyn 2000 olympialaisissa. Hän pelasi myös Pekingin 2008 olympialaisissa sekä MM-kilpailuissa vuosina 1999, 2003, 2007 ja 2015. Hän kuului Norjan joukkueeseen EM-kilpailuissa 2005 ja 2013, joissa Norja saavutti hopeaa ja Gulbrandsen oli joukkueensa paras maalintekijä, sekä 2001 ja 2009, joissa Norja selviytyi välieriin.


title: Solveig Gulbrandsen

text: Seuratasolla Gulbrandsen edustaa Stabækia. Hänen isänsä Terje Gulbrandsen on entinen maajoukkuepelaaja.


title: Juri Felten

text: Juri Matvejevitš Felten (, saksalaiselta nimeltään Georg Friedrich Veldten; 1730 tai 1732 Pietari – 1801 Pietari) oli venäläinen klassismin ajan arkkitehti.


title: Juri Felten

text: Juri Felten syntyi Venäjälle muuttaneiden saksalaissiirtolaisten perheeseen. Hänen isänsä työskenteli Venäjän tiedeakatemian palveluksessa. Juri kävi tiedeakatemian kymnaasia, opiskeli vuodesta 1745 lähtien Saksassa Tübingenin yliopistossa ja vuodesta 1750 lähtien jälleen Venäjän tiedeakatemiassa Pietarissa. Vuodesta 1754 Felten toimi Bartolomeo Rastrellin apulaisena muun muassa talvipalatsia rakennettaessa. Vuonna 1762 hänestä tuli Katariina II:n hoviarkkitehti. Hän toimi Pietarin taideakatemian professorina vuodesta 1772 ja sen johtajana vuosina 1789–1794.


title: Juri Felten

text: Feltenin suunnittelemat rakennukset edustavat varhaista venäläistä klassismia. Hänen päätöitään Pietarissa ovat Aleksanterin instituutti Smolnassa (1765–1775), Vanha Eremitaaši (1771–1787), luterilaiset pyhän Katariinan (1768–1771) ja pyhän Annan (1775–1779) kirkot sekä armenialainen kirkko Nevskillä (1771–1780). Uusgoottilaista tyyliä edustavat Çeşmen kirkko (1777–1780) ja palatsi (1774–1780) sekä Johannes Kastajan syntymän kirkko Kivisaarella (1776–1778). Felten osallistui Pietarin keskustan rantakatujen rakentamiseen sekä Kesäpuiston aidan ja Pietari I:n vaskiratsastaja-patsaan jalustan suunnitteluun. Hän pystytti puistorakennelmia Tsarskoje Seloon ja johti Pietarhovin Suuren palatsin sisätilojen uudistamista.


title: Tomi Räisänen

text: Tomi Räisänen (s. 2. kesäkuuta 1976 Helsinki) on suomalainen taidemusiikin säveltäjä.


title: Tomi Räisänen

text: Räisänen valmistui musiikin maisteriksi Sibelius-Akatemiasta, jossa hän opiskeli sävellystä vuosina 2000–2006 Erkki Jokisen johdolla. Hän on täydentänyt opintojaan useilla kansainvälisillä mestarikursseilla.


title: Tomi Räisänen

text: Vuodesta 2000 lähtien Räisänen on säveltänyt täysipäiväisesti. Hänen on säveltänyt yli 70 teosta: sooloteoksia, kamari- ja vokaalimusiikkia, orkesteriteoksia sekä konserttoja. Räisäsen musiikkia on esitetty kansainvälisesti 39 maassa ympäri Eurooppaa, Pohjois- ja Etelä-Amerikassa, Aasiassa sekä Australiassa.


title: Tomi Räisänen

text: Vuonna 2007 Räisänen oli yksi japanilaisen kansainvälisen Irino Prize -sävellyskilpailun kolmesta voittajasta teoksellaan "Stheno". Vuonna 2002 hän sai toisen palkinnon kansainvälisessä Concorso Internazionale di Composizione "2 Agosto" -sävellyskilpailussa Bolognassa Italiassa teoksellaan "Nomad". Hän on menestynyt myös muissa sävellyskilpailuissa Suomessa ja Australiassa. Suomalainen Edition Troy julkaisee Räisäsen teoksia nuotteina ja äänitteinä.


title: Tomi Räisänen

text: Opiskeluaikoinaan Räisänen oli aktiivinen Korvat auki -yhdistyksen jäsen. Vuonna 2006 Räisänen oli perustamassa Sävellyspaja-yhdistys ry:tä, jonka puheenjohtajana hän on toiminut siitä pitäen.


title: Markus Hotakainen

text: Markus Hotakainen (s. 1963) on suomalainen tietokirjailija ja tiedetoimittaja. Hän on kirjoittanut kymmenen lähinnä tähtitiedettä, avaruustutkimusta sekä säätä käsittelevää tietokirjaa, joista kaksi on suunnattu lapsille ja nuorille. Hotakainen on saanut Lauri Jäntin säätiön tietokirjapalkinnon, Valtion tiedonjulkistamispalkinnon sekä Suomen tietokirjailijat ry:n Tietopöllö-palkinnon.. Hänen Mars-kirjansa julkaistu myös USA:ssa nimellä Mars - From Myth and Mystery to Recent Discoveries. Lisäksi Hotakainen on suomentanut yli kaksikymmentä kirjaa.


title: Mikko Kankaanperä

text:
Mikko Kankaanperä (s. 30. maaliskuuta 1982 Skellefteå, Ruotsi) on suomalainen entinen jääkiekkoilija. Hän pelasi jääkiekon SM-liigassa hyökkääjänä vuosina 2001–2005 edustaen TPS:ää ja Pelicansia. Hän teki 121 ottelussa tehot 10+10=20 ja keräsi 20 jäähyminuuttia.
Kankaanperä on jyväskyläläisen JYPin kasvatti. Hän vaihtoi JYPin A-nuorista TPS:ään kaudeksi 2000–2001 ja pelasi tulokaskautensa kaudella 2001–2002. Keväällä 2004 Kankaanperä voitti SM-hopeaa.


title: Mikko Kankaanperä

text: Kankaanperällä oli sopimus TPS:n kanssa vielä kaudesta 2004–2005, mutta olkapäävamma piti hänet sivussa tammikuuhun asti, jolloin hän oli tammikuun ajan lainalla Forssan Palloseurassa. FPS:än jälkeen Kankaanperä siirtyi kuitenkin liigajumbo Pelicansiin.


title: Mikko Kankaanperä

text:
Kankaanperä aloitti kauden 2005–2006 Norjan pääsarjassa, Frisk Tigersissa, mutta palasi Suomeen ja siirtyi Mestis-joukkue Jukureihin. Kankaanperä voitti Jukureissa Mestiksen mestaruuden ja hän lopetti uransa.
Kankaanperä on voittanut alle 18-vuotiaiden MM-kultaa vuonna 2000 ja alle 20-vuotiaiden MM-pronssia vuonna 2002.
Veli Markus Kankaanperä pelaa Vaasan Sportissa puolustajana. Isä Ari Kankaanperä on puolestaan entinen JYP-kapteeni.


title: Giuseppe Valadier

text: Giuseppe Valadier (14. huhtikuuta 1762–1. helmikuuta 1839) oli italialainen uusklassismia edustanut arkkitehti.


title: Giuseppe Valadier

text: Valadierin töitä Roomassa ovat Piazza del Popolon uudelleenjärjestely, San Roccon kirkon julkisivu ja Tituksen riemukaaren entisöinti.


title: Anita Pajunen

text: Anita Pajunen-Välimaa on suomalainen laulaja ja Roma-yhtyeen solisti. Hänet tunnetaan myös Smurffiinan äänenä Smurffit-levyillä. Hän on Jukka Välimaan toinen vaimo.


title: New Wave of American Heavy Metal

text: New Wave Of American Heavy Metal eli NWOAHM (suom. "amerikkalaisen metallin uusi aalto") on 1990-luvun alku- ja keskivaiheilla Yhdysvalloissa syntynyt metallimusiikin tyylilaji. Sen nimi on mukailtu NWOBHMista (eli New Wave of British Heavy Metalista), joka syntyi Isossa-Britanniassa 1970-luvun lopulla.


title: New Wave of American Heavy Metal

text: Vaikka termiä on käytetty musiikkimediassa jonkin verran, sen merkitys ei ole vielä vakiintunut. NWOAHM:in sanotaan kuitenkin tuoneen metallimusiikin takaisin yhdysvaltalaisen musiikkiyleisön suosioon ja jatkaneen thrash metalin suosiota yhdistämällä sitä muihin metalligenreihin. On kuitenkin kiistelty, että onko NWOAHM:ssä kyse aidosta amerikkalaisten metalliyhtyeiden uudesta aallosta, vai loiko termin musiikkiteollisuus yhtyetulokkaiden markkinointia varten.


title: New Wave of American Heavy Metal

text: NWOAHM:in juuret ovat post-thrash metalin toisessa aallossa, ja etenkin groove metalissa ja hardcoressa kuten niitä edustavissa yhtyeissä Pantera ja Exhorder. Coreyhtyeistä NWOAHM kuitenkin eroaa siinä, että se nojaa enemmän metallimusiikin traditioon kuin punkkiin, esimerkiksi kitarariffien ja -soolojen tärkeällä osalla. Panteralta otti vaikutteita moniin NWOAHM-yhtyeisiin suuresti vaikuttanut Machine Head, varsinkin laulutyylillisesti. Myös death metal näkyy laulutyylissä ja melodioissa; monet nuoret NWOAHM-yhtyeet oli perustettu death metalin ollessa suosittua. Suuntaukseen liittyy monta eri musiikkigenreä, kuten melodinen death metal, progressiivinen metalli, metalcore, groove metal, alternative metal, southern metal, stoner metal, sludge metal ja industrial metal.


title: New Wave of American Heavy Metal

text: Tyylilajin kantavana voimana on pidetty "NWOAHM:n suureksi kuusikoksi" kutsuttuja yhtyeitä Black Label Society, Chimaira, Shadows Fall, Lamb of God, God Forbid ja Killswitch Engage. Näistä Shadows Fall on menestynyt parhaiten suurilla levymyynneillään.


title: Kulje kaksi kuuta

text: Kulje kaksi kuuta () on vuonna 1994 julkaistu Sharon Creechin kirjoittama lastenkirja. Kirjan suomennos ilmestyi 2006. Kirja sai Newbery-mitalin vuonna 1995.


title: Mokkasiinit

text: Mokkasiinit ovat mokkanahasta tehdyt jalkineet, jotka ovat peräisin Amerikan alkuperäiskansoilta, intiaaneilta. Niitä käyttivät niin miehet, naiset kuin lapsetkin ympäri vuoden. Ne olivat lämpimät ja hiljaiset. Myös nykyään useat yritykset valmistavat mokkasiineja ja niitä jäljitteleviä jalkineita. Tiettyjä loufereita kutsutaan arkikielessä myös mokkasiineiksi.


title: Mokkasiinit

text: Mokkasiineissa pehmeä pohjanahka kääntyy päälliosaksi samoin kuin lapikkaissa ja ommellaan kiinni pieneen keskipalaseen.


title: Lil Mama

text: Niatia Jessica Kirkland (s. 4. lokakuuta 1989 Harlem, New York, New York), tunnetaan paremmin taiteilijanimellään Lil Mama on yhdysvaltalainen rap/R&B -artisti. Lil Mama syntyi New Yorkin Harlemissa, mutta muutti sieltä myöhemmin Brooklyniin. Lil Mama toimii parhaillaan tuomarina MTV:n ohjelmassa Americas Best Dance Crew.


title: Otto Hotakainen

text: Otto Hotakainen (5. huhtikuuta 1908 Halsua – 22. lokakuuta 1990 Halsua) oli halsualainen mestaripelimanni. Muusikkona hän oli itseoppinut.


title: Otto Hotakainen

text: Hotakaisen esityksiä vuosilta 1969–1980 on koottu CD-kokoelmalle "Polkka-Otto".


title: Otto Hotakainen

text: Otto Hotakaiselle myönnettiin mestaripelimannin arvonimi vuonna 1970. Myös hänen poikansa Risto Hotakainen on saanut mestaripelimannin arvon.


title: Kamarikuoro Kaamos

text: Kamarikuoro Kaamos on vuonna 2007 perustettu noin kolmikymmenjäseninen helsinkiläinen sekakuoro. Sen laulajissa on monen eri alan väkeä kanttorista restonomiin, ja joukossa on myös musiikin opiskelijoita.


title: Kamarikuoro Kaamos

text: Kuoron ohjelmisto käsittää eurooppalaista a cappellaa saksalaisesta romantiikasta skandinaaviseen nykymusiikkiin. Kaamos järjestää konsertteja sekä yksin että muiden kokoonpanojen kanssa. Kesäkuussa 2009 se palkittiin Tampereen Sävel -kuorokatselmuksessa kahdella kultaleimalla. Saman vuoden syyskuussa Kaamos osallistui myös kolmatta kertaa järjestettyyn kansainväliseen Harald Andersén -kamarikuorokilpailuun. Vuonna 2010 Kaamos mm. konsertoi Radion sinfoniaorkesterin kanssa ja teki ensimmäisen ulkomaanmatkansa Itävaltaan sekä kotimaankiertueen Pohjanmaalle. Itävallassa Kaamos osallistui Spittal an der Draun 47. kansainväliseen kuorokilpailuun, jossa se palkittiin kolmannella palkinnolla sekä kansanlaulu- että taidelaulukategoriassa.


title: Kamarikuoro Kaamos

text: Kuoroa on sen perustamisesta saakka johtanut Dani Juris.


title: Taidepoliisi

text: Taidepoliisi on Pekka Kauhasen veistos Espoossa Pohjantien ja Ahertajantien kiertoliittymässä. Veistos ohjaa yleisöä WeeGee-talossa sijaitsevaan Emma-taidemuseoon.


title: Taidepoliisi

text: Veistos paljastettiin 4. lokakuuta 2006, vähän ennen Emman avajaisia. Se on valettu patinoidusta pronssista, ja se seisoo ruostumattomasta teräksestä tehdyllä jalustalla. Veistoksen korkeus jalustoineen on viisi metriä. Se kuuluu Espoon kaupungin taidekokoelmaan.


title: Taidepoliisi

text: Veistoksen poliisilla on kolme kättä, mutta sormia on kuitenkin tavanomaiset kymmenen. Kauhasen mukaan ”Taidepoliisin käsien rytmiikka yksinkertaisesti vaati kolmea kättä”.


title: Ohjelmointikäytännöt

text: Ohjelmointikäytännöt ovat joukko ohjeita, joilla voidaan määrittää ohjelmistotuotantoprosessissa käytetyt menetelmät ja tuotetun koodin ulkoasu sekä rakenne. Pyrkimyksenä on tuottaa luettavampaa, virheettömämpää ja helpommin ylläpidettävää ohjelmakoodia. Ohjelmointikäytännöillä ei ole vaikutusta käännettyyn binääriin, vaan ne ovat olemassa ihmistä varten. Ohjelmointikäytännöiksi voidaan lukea esimerkiksi säännöt tiedostorakenteesta, ohjelmointiympäristöstä, nimeämisestä, sisentämisestä, kommentoinnista jne.


title: Ohjelmointikäytännöt

text:
Tutkimusten mukaan tyypillisen ohjelmistoprojektin elinkaaresta 80 % kuluu ohjelmiston ylläpitoon. Tästä ajasta 50–60 % menee koodin lukemiseen ja ymmärtämiseen. Ohjelmointikäytäntöjen avulla voidaan selkeyttää koodin rakennetta ja parantaa luettavuutta. Näin ollen ohjelmiston ylläpito helpottuu ja tulee ylipäätään mielekkääksi ja mahdolliseksi.
Tilastollisesti ohjelmistoissa esiintyy tietyntyyppisiä virheitä useammin kuin muita virheitä. Myös yksilöllisesti tietyillä ohjelmoijilla on tapana toistaa tietyn tyyppisiä virheitä. Ohjelmointikäytännöillä voidaan suojautua tällaisia virheitä vastaan. Säännöillä voidaan esimerkiksi rajoittaa globaalien muuttujien käyttöä tai vaatia osoittimien nollaamista käytön jälkeen.


title: Ohjelmointikäytännöt

text:
Koodien katselmointi on tehokas tapa parantaa ohjelmiston laatua. Jos kaikki projektin jäsenet toimivat samojen käytäntöjen mukaisesti, on katselmoijien helpompi lukea koodia, helpompi tehdä oletuksia koodista ja helpompi löytää virheitä.
Vakiintunut käytäntö ohjelmistorakenteen ja tiettyjen menetelmien, kuten virheenkäsittelyn suhteen auttaa ohjelmoijia tekemään enemmän oletuksia koodista. Jo pelkästään tiedostorakennetta katsomalla he voivat nähdä mistä löytyy heidän etsimänsä koodinpätkä ja itse koodinpätkää lukemalla he voivat olettaa miten se toimii alemmalla tasolla. Jos esimerkiksi virheiden käsittelyyn, syötteiden lukemiseen ja luokkien rajapintoihin on yhteinen käytäntö, se luo koodille loogisen rakenteen, jota muiden ohjelmoijien on helppo seurata. Ilman vakiintunutta käytäntöä se on tehtävä lukemalla ohjelmaa järjestelmällisesti läpi.


title: Ohjelmointikäytännöt

text: Ohjelmointikäytännöt eivät tee ohjelmoinnista hitaampaa. Se tekee siitä nopeampaa. Ohjelmoinnissa useimmat asiat voi tehdä monella vapaavalintaisella tavalla. Jos näihin vapaavalintaisiin tapoihin on vakiintunut käytäntö, niin samaa valintaa ei tarvitse tehdä joka kerta uudestaan. Lisäksi muut samaa käytäntöä noudattavat ohjelmoijat tietävät heti mistä on kysymys.


title: Ohjelmointikäytännöt

text: Joidenkin käytäntöjen avulla monet tehtävät voidaan automatisoida kokonaan. Esimerkiksi ohjelmiston dokumentointi voidaan automatisoida käyttämällä Javadocin tai Doxygenin tunnistamaa ohjelmointityyliä.


title: Ohjelmointikäytännöt

text: Ohjelmointikäytännöillä voidaan kompensoida ohjelmointikielessä esiintyviä puutteita ja suojautua mahdollisesti vaarallisia kohtia vastaan. Esimerkiksi nimeämiskäytännöillä voidaan korvata Pythonista puuttuvat vakiot. Yksinkertaisella nimeämissäännöllä voidaan koodin lukijalle kertoa onko muuttujaa tarkoitus kirjoittaa, lukea vai sekä että.


title: Ohjelmointikäytännöt

text: Ohjelmointikäytäntöjä on yleisellä tasolla kritisoitu varsin vähän. Tyypillisesti kritiikki kohdistuu yksittäisiin käytäntöihin, jotka voivat olla huonosti määriteltyjä tai projektiin sopimattomia. Yleisellä tasolla ohjelmointikäytäntöjen on kritisoitu hidastavan ohjelmointia lähinnä kahdesta syystä.


title: Ohjelmointikäytännöt

text: Ensimmäinen syy koskee hyvin pieniä projekteja, joissa ohjelmointikäytäntöjen opettelu tuo ylimääräisen vaiheen projektin alkuun, eikä käytäntöjen tuoma hyöty pääse koskaan esille. Sasa M. Deklevan tutkimuksen mukaan hyvien ohjelmointikäytäntöjen mukaan kirjoitettuun koodiin todella käytetään enemmän aikaa kuin ilman sääntöjä kirjoitettuun koodiin. Syy tosin on siinä, että ilman sääntöjä kirjoitettu koodi kirjoitetaan tyypillisesti kerran ja heitetään sen jälkeen romukoppaan. Sääntöjen mukaan kirjoitettu koodi puolestaan käytetään uudestaan ja mahdollisesti laajennetaan tai muokataan useampiin tarkoituksiin soveltuvaksi. Tämä pätee myös ohjelmoijan omaan käyttöön kirjoittamalleen koodille. Toinen kritiikkiä vastaan puhuva asia on, että luettavan koodin kirjoittaminen kehittää ohjelmoijalle rutiinin kirjoittaa luettavaa koodia projektin koosta riippumatta.


title: Ohjelmointikäytännöt

text: Toinen kritiikin syy koskee puolestaan tyypillisesti suurempia projekteja. Projektin koon ollessa hyvin suuri se näkyy usein lisääntyneinä sääntöinä, joita projektin jäsenet joutuvat opettelemaan. Vaarana on että säännöistä tulee ristiriitaisia ja että niitä tulee liikaa opeteltavaksi. Huoli on aiheellinen jos ohjelmointikäytäntöjen määrä ja laatu ei pysy hallinnassa. Vaikka ohjelmointikäytännöt ovatkin hyvä asia, on niissäkin liiallisuuksiin meneminen pahasta.codice_1


title: Ohjelmointikäytännöt

text: Yllä oleva koodinpätkä noudattaa nimeämis- ja sisennyskäytäntöjä, mutta seuraavassa esimerkissä käytetty for-rakenteen käyttö tekee koodista helpommin luettavan:


Ohjelmointikäytännöt


title: Ohjelmointikäytännöt

text: Aaltosulkeita hyödyntävissä ohjelmointikielissä yleinen tyyli on käyttää sulkeita kontrollirakenteiden yhteydessä silloinkin, kun niiden käyttö on syntaksin kannalta samantekevää.


title: Ohjelmointikäytännöt

text: Tällä pyritään estämään bugeja, joiden jäljittäminen voi olla aikaavievää, kuten puolipisteeseen päättyvä kontrollirakenteen käyttö, joka on tyypillinen virhe:


title: Ohjelmointikäytännöt

text: ...tai tilanteita jolloin silmukkaan lisätään jälkeenpäin uusi rivi:


title: Naissaari (Jyväskylä)

text: Naissaari on saari Vaajavirrassa Jyväskylän kaupungin Kanavuoren kaupunginosassa (aiemmin Jyväskylän maalaiskunnan Vaajakosken taajamassa). Naissaaren luoteispuolella on Varassaari. Saari on 400 metriä pitkä ja leveimmillään 200 metriä. Saaren keskikohta muodostaa loivan mäen, joka kohoaa noin 10 metrin korkeudelle vedenpinnasta. Valtatiet 4, 9, 13, 23 ylittävät Vaajavirran Naissaaren eteläosan kautta.


title: Naissaari (Jyväskylä)

text: Saari on kulttuurihistoriallinen kokonaisuus, jossa yhdistyvät luonto, nähtävyydet ja kulttuuri. Saarella on kolme 1800-luvulla rakennettua puutaloa, vuonna 1920 rakennettu puutalo jossa toimii kahvila sekä kaksi vuonna 1934 valmistunutta funktionalistista taloa. Saarta kiertää historiallinen polku kohdetauluineen. Entisessä korjauspajan rakennuksessa toimii Puttipajan tehtaanmyymälä designpuoti "Wanha Paja".


title: Naissaari (Jyväskylä)

text: Muita palveluita saarella ovat kahvila ja kesäteatteri. Naissaaren itäpuolella Vaajavirran toisella puolella sijaitsee "Uimalanniemi", jossa on uimaranta.


title: Naissaari (Jyväskylä)

text: Saaren länsipuolella sijaitsee Vaajakosken kanava ja käytöstä poistettu vanha vesivoimalaitos (valmistunut 1920) sekä itäpuolella uusi vesivoimalaitos (valmistunut 1942). Vanha voimalaitos toimii näyttely- ja tapahtumapaikkana nimellä "Wanha Woimala".


title: Naissaari (Jyväskylä)

text: Naissaaressa toimi 1800-luvulla Haapakosken saha. Näihin aikoihin saari muodosti Haapakosken (nykyisen Vaajakosken) keskustan. Saarella sijaitsi sahan lisäksi työläisten mökkejä, sahan konttori, kauppa, koulu ja posti.


title: Naissaari (Jyväskylä)

text: Saaressa on aiemmin ollut myös Vaajakosken tehtaiden työläisille tarkoitettu asuintalo Pitkä pytinki sekä nykyisen kanavan tienoilla sijainnut yleinen sauna, jotka on purettu vuosikymmeniä sitten. Vaajakosken tehtaiden korjauspaja sijaitsi Naissaaressa.


title: Naissaari (Jyväskylä)

text: Ennen Vaajakosken kanavan rakentamista Naissaaren kyljessä kanavan paikalla oli pieni niemi, jonka erotti muusta saaresta 1840-luvulla veneilyn ja tukinuiton helpottamiseksi rakennettu kanava, jota kutsuttiin Vaajantaipaleeksi, Kissakanavaksi tai Kissakoskeksi. Niemessä sijaitsi aiemmin Rimahelvetti, paikka minne Naissaaren sahan jätepuu kuljettettiin poltettavaksi kiskoja pitkin. Rimahelvetti oli toiminnassa 1870-luvulta vuoteen 1916. Kanava padottiin voimalaitosten rakentamisen aikoihin. Vuonna 1959 siihen rakennettiin kalankasvatusaltaita. Niemen halki kulki kapearaiteinen rautatie, jota käytettiin veneiden kuljettamiseen saaren yli pienen käsivoimin vedettävän vaunun avulla.


title: Naissaari (Jyväskylä)

text: 1930-luvun funkkistalot on suunnitellut SOK:n arkkitehti Paavo Riihimäki. Isompi on toiminut SOK:n virkailijoiden klubitalona ja pienempi makeistehtaan johtajan asuntona. Pienemmän funkkistalon osti myöhemmin Merenkulkuhallitus ja isompaan muutti valokuvausstudio Tähtikuva vuonna 1997. Naissaaren kahvila aloitti toimintansa vuonna 1993 nimellä Kahvila Voima.


title: Pekka Kauhanen

text: Olli Pekka Kauhanen (s. 8. heinäkuuta 1954 Leppävirta) on suomalainen kuvanveistäjä.


title: Pekka Kauhanen

text: Kauhanen opiskeli vuodet 1976–1980 Suomen Taideakatemian koulussa. Vuosina 1982–1988 hän opetti Taideteollisessa korkeakoulussa. Vuodet 1998–2000 hän toimi valtion kuvataidetoimikunnassa.


title: Pekka Kauhanen

text: Kauhanen sai vuonna 2011 Pro Finlandia -mitalin. Pro Leppävirta -mitalilla hänet palkittiin vuonna 2014.


title: Pekka Kauhanen

text: Kauhasen veostoksia on helppo lähestyä, vaikka ne ovat arvoituksellisia ja outojakin. Veistosten hahmoissa on velmuilua. Vexi Salmi totesi: “Jos savolaisuus valettaisiin veistokseksi, se saisi Pekka Kauhasen kuvakielen”.


title: Pekka Kauhanen

text: Pekka Kauhanen tunnetaan useista julkisista teoksistaan. Hänen tunnetuin teoksensa lienee Kajaanissa oleva, aikoinaan kohuttu Urho Kekkosen muistomerkki "Suuri aika" (1990). Kauhanen luonnehti teoksen kiisteltyä tiimalasimaista ja kierteistä muotoa ”Kekkosen ajan ja ajatuksen näköispatsaaksi”. Helsingin Kurkimäessä oleva "Tuoksuva askel" (1988) on samalta murroskaudelta.


title: Pekka Kauhanen

text: Kauhasen teoksia on muun muassa Nykytaiteen museo Kiasman kokoelmassa Helsingissä, Saastamoisen säätiön taidekokoelmassa Espoossa ja Wihurin säätiön kokoelmassa. Hänen julkisia teoksiaan ovat muun muassa "Suuri aika" (Urho Kekkosen muistomerkki, Kajaani 1990), "Odottajan puku" (Tampere 2003), "Taidepoliisi" (Espoo, Tapiola 2006), "Öinen Impi" (Kotka 2012) ja "Valon tuoja" (Kasarmitori, Helsinki 2017).


title: Pekka Kauhanen

text: Kauhasen pronssiveistos "Esko" (2012) toimii Vuoden museo -kilpailun kiertopalkintona.


title: Dôme du Goûter

text: Dôme du Goûter on 4 304 metriä korkea Grajisilla Alpeilla Ranskan ja Italian rajalla sijaitseva vuorenhuippu. Se on osa Mont Blancin massiivia ja kohoaa Mont Blancin luoteispuolella.


title: Seychellien vaakuna

text: Seychellien vaakuna on Seychellien tunnus lipun, moton ja kansallislaulun ohella.


title: Seychellien vaakuna

text: Vaakunan kilven alaosaan on kuvattu kilpikonna vihreällä pohjalla. Taustalla on kookospalmu ja meri, jossa on kaksi saarta ja vene. Vaakunaa ympäröi molemmin puolin miekkakala. Vaakunan alla on maan latinankielinen motto: ""Finis Coronat Opus""', "Loppu kruunaa työn".


title: Eric Prydz

text: Eric Prydz (s. 19. heinäkuuta 1976 Täby, Tukholma, Ruotsi) on amerikanruotsalainen DJ ja musiikkituottaja. Hänet tunnetaan nykyään myös taiteilijanimillä Pryda ja Cirez D.


title: Eric Prydz

text: Vuonna 2004 "Call on Me" nosti Eric Prydzin kertaheitolla suuren yleisön tietoisuuteen. Kappale oli luonteeltaan hyvin yksinkertainen, ja siinä oli käytetty vokaalisamplena Steve Winwoodin "Valerie"-kappaletta. Single nousi myyntilistojen kärkeen, ja esimerkiksi Isossa-Britanniassa UK singles charts -listalla se pysyi myydyimpänä singlenä viisi viikkoa peräkkäin.


title: Eric Prydz

text: Vuonna 2006 Eric Prydz julkaisi "cover"-kappaleen Pink Floydin "Another Brick in the Wallista" nimeltään "Proper Education". Tämäkin oli menestys myyntilistoilla koko Euroopan laajuisesti. Myös vuonna 2008 julkaistu "Pjanoo" oli menestys, ja yksi elektronisen tanssimusiikin "pioneereista", Pete Tong piti kappaletta vuoden hittinä.


title: Eric Prydz

text: Eric Prydz pyörittää soittamisen ja tuottamisen ohella kolmea levy-yhtiötä, jotka ovat Pryda, Pryda Friend sekä Mouseville. Näiden kautta hän myös julkaisee valtaosan omasta tuotannostaan.


title: Dicopomorpha echmepterygis

text: Dicopomorpha echmepterygis on toistaiseksi pienikokoisin tunnettu hyönteislaji. Tämän kiilupistiäisiin kuuluvan lajin kuvasi tieteelle Edward Mockford vuonna 1997.


title: Dicopomorpha echmepterygis

text: "Dicopomorpha echmepterygis" elää loisena jäytiäislaji "Echmepteryx hageni"n munissa. Jokainen loisittu jäytiäismuna tuottaa 1–3 koirasta ja yhden naaraspuolisen pistiäisen. Aikuinen pistiäiskoiras on sokea, siivetön ja 139–240 µm pitkä. Sokeus ja siivettömyys perustuu siihen, etteivät koiraat koskaan poistu munasta vaan pariutuvat lähes puolet kookkaamman naaraspuolisen sisaruksensa kanssa. Parittelun jälkeen siivekkäät ja näkökykyiset naaraat jättävät munan ja lähtevät etsimään uutta jäytiäisen munaa, johon ne voivat munia oman jälkikasvunsa. Kehittyvät pistiäistoukat käyttävät jäytiäistoukan ravinnokseen ennen kuin tämä ehtii kuoriutua.


title: Dicopomorpha echmepterygis

text: On mahdollista että eräillä, neitseellisesti lisääntyviksi arvelluilla kiilupistiäislajeilla on todellisuudessa suvullinen lisääntyminen ja vielä pienikokoisemmat, toistaiseksi löytymättömät koirasyksilöt.


title: Stheno

text:
Stheno on Tomi Räisäsen vuonna 2006 säveltämä kamarimusiikkiteos. Erik Bosgraaf tilasi teoksen Räisäseltä Madetoja-säätiön avustuksella. Teos kantaesitettiin 17.11.2006 Amsterdamissa (Alankomaat) Suite Muziekweek -festivaalin yhteydessä. Teos on omistettu Erik Bosgraafille ja Izhar Eliakselle. Vuonna 2007 "Stheno" voitti kansainvälisen sävellyskilpailun ”Irino Prizen” Tokiossa, Japanissa .
Teoksen otsikko viittaa kreikkalaisessa mytologiassa esiintyvään naispuoliseen hirviöön nimeltä Stheno (suom. Stheino), joka oli yksi Gorgoista. Teoksessa "Stheno" on paljon staattisia kohtia, jotka viittaavat Gorgon kivettävään vaikutukseen.


title: Pekka Koponen

text: Pekka Tapani Koponen (s. 18. joulukuuta 1955 Savitaipale) on suomalainen lakimies, joka toimii korkeimman oikeuden jäsenenä eli oikeusneuvoksena.


title: Pekka Koponen

text: Koponen valmistui oikeustieteen kandidaatiksi vuonna 1977 ja oikeustieteen lisensiaatiksi 1978. Oikeustieteen tohtoriksi hän väitteli 2004. Varatuomarin arvon hän sai vuonna 1981. Korkeimman oikeuden jäsenenä Koponen on toiminut 1. syyskuuta 2009 alkaen. Hän on ensimmäinen syyttäjän virasta nimitetty korkeimman oikeuden jäsen Suomessa.


title: Lääninsyyttäjä

text: Lääninsyyttäjä oli lääninhallitusten poliisitarkastajien ja apulaispoliisitarkastajien sivutoiminen tehtävä ennen syyttäjälaitoksen uudistamista vuonna 1997. Syyttäjälaitos oli tuohon asti kolmiportainen: Oikeuskansleri oli muiden tehtäviensä ohella kaikkien syyttäjien esimies. Lääninsyyttäjien alaisuudessa toimivat syyttäjäntehtäviä maaseudulla hoitaneet nimismiehet ja apulaisnimismiehet. Niin sanotuissa vanhoissa kaupungeissa syyttäjinä toimivat päätoimiset kaupunginviskaalit. Vuonna 1997 syyttäjälaitos yhdistettiin valtakunnansyyttäjänviraston alaisuuteen. Lääninsyyttäjät ajoivat käytännössä harvoin syytteitä käräjillä.


title: Richard Fleischer

text: Richard O. Fleischer (8. joulukuuta 1916 Brooklyn, New York, Yhdysvallat – 25. maaliskuuta 2006 Woodland Hills, Kalifornia, Yhdysvallat) oli yhdysvaltalainen elokuvaohjaaja. Hänen ohjauksiaan ovat muun muassa elokuvat "Bodyguard", "The Clay Pigeon", "Follow Me Quietly", "Armored Car Robbery", "Ashanti – seikkailu Afrikassa" ja "The Narrow Margin".


title: Richard Fleischer

text: Fleischeristä tuli entistäkin kuuluisampi, kun hän otti ohjattavakseen Disneyn elokuvia, kuten "Sukelluslaivalla maapallon ympäri" ("20000 Leagues Under the Sea"), "Barabbas", "Fantastinen matka" ja "Tohtori Dolittle".


title: Richard Fleischer

text: Hän ohjasi monia toimintaelokuvia, joista tunnetuimmat ovat "Violent Saturday", "Bandito", "Viikingit" ja "Raakaa peliä". 1980-luvulla hänen kuuluisimmat elokuvansa olivat "Red Sonja" ja "Conan hävittäjä".


title: Richard Fleischer

text: Fleischer kuoli nukkuessaan 89-vuotiaana. Hänen terveytensä oli viimeisenä vuotena ollut horjuva.


title: HC Eagles

text: Kisa-Eagles on vuonna 2010 (HC Eagles 1929) perustettu jääkiekkojoukkue Kangasalta,


title: HC Eagles

text: HC Eagles: Kaudeksi 2009–2010 joukkue nousi Suomi-sarjaan. Kausi oli seuralle taloudellisesti raskas ja kauden jälkeen se joutui lopettamaan toimintansa. Kisa-Eagles pelaa nykyään Hämeen 2. Divisioonaa toiselta nimeltä Rautaliigaa.


title: Latinxua Sin Wenz

text: Latinxua Sin Wenz (, myös Sin Wenz, Latinxua Sinwenz, Zhongguo Latinxua Sin Wenz, Beifangxua Latinxua Sin Wenz tai Latinxua) on vähän käytetty mandariinikiinan latinisaatio. Sitä käytettiin aluksi ilman tooneja, koska ajateltiin, että toonit voitaisiin ymmärtää kontekstin perusteella.


title: Latinxua Sin Wenz

text: Latinxua oli ensimmäinen mandariinikiinaa äidinkielenään käyttävien henkilöiden kehittämä latinisaatio. Alun perin se kehitettiin Neuvostoliitossa ja sitä käyttivät Neuvostoliitossa asuneet kiinalaiset siirtolaiset kunnes suurin osa heistä poistui maasta. Tämän jälkeen latinisaatiota käytettiin hetken aikaa Pohjois-Kiinassa ennen kuin Kiinan kansantasavalta lakkautti sen käytön.


title: Latinxua Sin Wenz

text: Työ Kiinan kielen kirjoittamiseksi latinalaisin kirjaimin alkoi Moskovassa jo vuonna 1928 kun alettiin pohtia keinoja, jolla Neuvostoliiton kaukoidässä sijaitsevilla alueilla asuville kiinalaisille voitaisiin opettaa luku- ja kirjoitustaito.


title: Latinxua Sin Wenz

text: Latinxua poikkesi huomattavasti muista latinisaatioista, sillä sen oli tarkoitus korvata merkkien käyttö. Latinisaatiossa päätettiin käyttää latinalaisia aakkosia koska sen katsottiin toimivan kyrillistä kirjaimistoa paremmin. Toisin kuin Gwoyeu Romatzyh, joka käyttää hyvin monimutkaista järjestelmää kuvatakseen tooneja, latinxua ei kuvaa tooneja lainkaan. Latinxua ei myöskään ole sidottu mandariinikiinaan, vaan sitä voitaisiin käyttää kuvaamaan myös muita kiinan kieliä ja murteita.


title: Latinxua Sin Wenz

text: Prototyyppi kielen latinisaatioksi valmistui vuonna 1929 ja järjestelmä valmistui vuonna 1931.


title: Latinxua Sin Wenz

text: Jonkin aikaa järjestelmä oli erittäin merkittävä ja sen avulla julkaistiin yli 300 teosta, joista otettiin yli puoli miljoonaa kopioita. Vuonna 1944 Kiinan hallitus kuitenkin päätti lakkauttaa järjestelmän käytön. Lakkauttamisen virallisena syynä oli, että järjestelmän opettajia ei ollut saatavilla tarpeeksi.


title: Lännenliekosammal

text: Lännenliekosammal ("Rhytidiadelphus loreus") on liekosammalten sukuun kuuluva sammallaji. Sitä esiintyy Etelä-Suomessa ja Tunturi-Lapissa. Laji on valtakunnallisessa uhanalaisuusluokittelussa elinvoimainen, mutta alueellisesti uhanalainen näillä alueilla Ahvenanmaata lukuun ottamatta. Yleisväriltään lännenliekosammal on vihreää.


title: Kaarle VII

text: Kaarle VII voi tarkoittaa seuraavia hallitsijoita:


title: François Bazaramba

text: François Bazaramba (s. 1. tammikuuta 1951 Nshili, Gikongoron piirikunta, Ruanda) on Suomessa asuva ruandalainen, joka on tuomittu elinkautiseen vankeuteen kansanmurhasta Ruandan vuoden 1994 tapahtumiin liittyen. Ruandassa asuessaan hän toimi opettajana ja ammattikoulun rehtorina ja sittemmin Sambiassa baptistikirkon pastorina. Bazaramban tapaus oli Suomen ensimmäinen rikoslain 11. luvun 1. pykälässä (aikaisemmin 13. luvun 4. pykälässä) määritellystä joukkotuhonnasta käyty oikeusjuttu kyseisen lainkohdan voimassaoloaikana; se otettiin rikoslakiin vuonna 1974.


title: François Bazaramba

text: Bazaramba syntyi Burundissa kunnes pakeni 21-vuotiaana Ruandaan vuonna 1972 kun Burundin tutsien hallitsema armeija alkoi järjestelmällisesti vainota hutuheimoon kuuluneita. Palattuaan Kamerunista, jossa hän opiskeli, hän oli mukana vuonna 1994 Ruandassa toreilla puhumassa ja kiihotti hutuja tappamaan tutseja. Bazaramba osallistui hyökkäyksiin, joissa hutut tappoivat jopa 30 000 tutsia. Kansanmurhan jälkeen Bazaramba pakeni perheineen Kongon demokraattiseen tasavaltaan jossa hän sai pakolaisleirillä kontaktin Suomeen erään suomalaispapin kautta. Bazaramba lähti leiriltä Keniaan ja sieltä edelleen Lusakaan, Sambiaan. Suomeen Bazaramba tuli vuonna 2003 Vaasan vastaanottokeskukseen. Suomessa hänet vangittiin vuonna 2007 ja tuomittiin elinkautiseen vankeuteen vuonna 2010.


title: François Bazaramba

text: Bazaramba vangittiin Porvoon käräjäoikeuden määräyksenä joukkotuhonnasta epäiltynä 6. huhtikuuta 2007 kotonaan Porvoossa. Suomi kieltäytyi helmikuussa 2009 luovuttamasta Bazarambaa Ruandaan tuomittavaksi. Oikeusministeriö perusti päätöksensä muun muassa YK:n Ruanda-tuomioistuimen kantaan, jonka mukaan epäilty ei olisi saanut Ruandassa oikeudenmukaista oikeudenkäyntiä.


title: François Bazaramba

text: Syyskuussa 2009 syyttäjä vaati Porvoon käräjäoikeudessa Bazaramballe elinkautista vankeusrangaistusta. Syyttäjän mukaan hutuihin kuuluva Bazaramba oli surmannut ja käskenyt surmata tutseja. Bazaramba kiisti syytökset ja kertoi olleensa kansanmurhan aikaan itsekin vaarassa, koska suojeli tutseja. Hänen mukaansa Ruandan nykyhallinto piti häntä syyllisenä syntyperänsä ja asemansa vuoksi ja lisäksi monet hyötyisivät taloudellisesti hänen tuomitsemisestaan.


title: François Bazaramba

text: Kesäkuussa 2010 käräjäoikeus tuomitsi Bazaramban joukkotuhonnasta elinkautiseen vankeusrangaistukseen. Bazaramba tuomittiin käskystä tai yllytyksestä tappaa viisi tutsia. Kymmenen lisäsyytettä murhista hylättiin. Lisäksi oikeus katsoi että Bazaramba oli hankkinut tutsien omistamien rakennusten polttamisessa käytettyjä tarvikkeita ja jakanut näitä sekä yllyttänyt ja käskenyt hutuja polttamaan rakennuksia.


title: François Bazaramba

text: Helsingin hovioikeus aloitti tapauksen käsittelyn 18. lokakuuta 2010. Hovioikeus piti voimassa käräjäoikeuden tuomion elinkautisesta vankeusrangaistuksesta 30. maaliskuuta 2012. Tuomion perustelut olivat käräjäoikeuden päätöstä laajemmat, koska hovioikeus katsoi Bazaramban paitsi antaneen käskyjä tutsien tappamiseen ja heidän kotiensa polttamiseen, myös tappaneen henkilökohtaisesti useita tutseja. Korkein oikeus hylkäsi Bazaramban valituslupahakemuksen päätöksellään 22. lokakuuta 2012, joten hovioikeuden tuomio jäi pysyväksi.


title: François Bazaramba

text: Huhtikuussa 2013 Bazaramba jätti tuomiostaan valituksen Euroopan ihmisoikeustuomioistuimeen. Valituksen mukaan oikeudenkäynnissä käytettiin Bazarambaa vastaan näyttönä kiduttamalla saatuja todistajanlausuntoja eikä oikeudenkäynti ollut oikeudenmukainen. Jo Helsingin hovioikeus oli antamassaan tuomiossa ainakin epäsuorasti todennut, että osa todistajista oli saattanut joutua epäasiallisen kohtelun kohteeksi vankilassa, mutta hovioikeus ei nähnyt syy-yhteyttä kertomusten ja vankien kokeman kohtelun välillä.


title: François Bazaramba

text: Bazaramba ei osaa suomea, joten oikeudenkäynnin aikana hänelle tulkattiin ranskaksi tuomarien ja syyttäjien väliset kysymykset ja keskustelut. Bazarambaa puolusti Ville Hoikkala. Suomen Asianajajaliiton valvontalautakunta määräsi Bazaramban puolustukseen kuuluneelle asianajaja Ingrid Heickellille 2000 euron seuraamusmaksun epäasiallisesta käyttäytymisestä oikeuden istunnossa.


title: François Bazaramba

text: Tästä niin sanotusta Ruanda-oikeudenkäynnistä oli tullut kuluja Suomelle kesän 2010 käräjäoikeuden tuomioon mennessä poliisille 1,1 miljoonaa ja oikeusministeriölle noin 1,5 miljoonaa, johon sisältyy muun muassa matkoja Afrikkaan.


title: 7,62 ITKK 31 VKT

text: 7,62 ITKK 31 VKT eli "7,62 mm kaksoisilmatorjuntakonekivääri malli 1931 valmistaja VKT" oli Suomen armeijan pääasiallinen ilmatorjuntakonekivääri toisessa maailmansodassa. Ase on Aimo Lahden suunnittelema ja sitä valmistettiin 507 kappaletta vuosien 1933 ja 1944 välillä kahtena eri versiona: alkuperäinen 7,62 ITKK 31 VKT ja parannettu 7,62 ITKK 31-40 VKT.


title: 7,62 ITKK 31 VKT

text: 1920-luvulla Suomi oli vasta itsenäistynyt, ja suurin osa armeijan kalustosta oli vanhan Tsaarin Venäjän perua. Kalustossa oli vain vähän ilmatorjunta-aseita ja nekin olivat vanhentuneita. Osana suunnitelmaa parantaa ilmatorjunta-aseistusta päätettiin kehittää jalkaväen Maxim-konekivääreitä tehokkaampia erityisesti suunniteltuja ilmatorjuntakonekivääreitä. Vuosien 1930-1934 kehityssuunnitelma määritteli tarpeeksi 125 raskasta 13,2 mm konekivääriä ja 125 7,62 mm konekivääriä. Aseiden suunnitteleminen annettiin Aimo Lahden tehtäväksi.


title: 7,62 ITKK 31 VKT

text: Uuden 7,62 mm ilmatorjuntakonekiväärin prototyyppi valmistui 1931 ja se hyväksyttiin palveluskäyttöön nimikkeellä "7,62 mm kaksoisilmatorjuntakonekivääri m 31". Valtion Kivääritehtaalta (VKT) tilattiin 1933 130 konekiväärin sarja joista ensimmäiset jaettiin yksiköille 22.6.1934. Vuonna 1940 valmistui vielä pieni 10 kappaleen sarja jolloin kokonaismääräksi muodostui 140 kappaletta.


title: 7,62 ITKK 31 VKT

text: Teknisesti 7,62 ITKK 31 VKT on Maxim-konekivääri joka muokattu kiihdyttimellä ja 250 patruunan katkeavilla metallivöillä suuremman tulinopeuden saamiseksi. Näillä muutoksilla tulinopeus saatiin nostettua 2x900 laukaukseen minuutissa. Ase myös muutettiin vesijäähdytteisestä ilmajäähdytteiseksi ja vesivaipan tilalle tehtiin Lahti-Saloranta M/26 -pikakiväärin tapainen jäähdytysvaippa. Vaipan suussa on liekinsammuttimena kartiomainen holkki. Kaksoiskonekiväärinä kaksi asetta on kiinnitetty rinnakkain patruunakannujen ollessa sivuilla tyhjien hylsyjen ja vyölinkkien pudotessa alapuolella oleviin laatikoihin. Molempien aseiden viritysvivut ovat oikealla puolella ja palautinjouset vasemmalla; vasemmanpuoleisen aseen syötin on muunnettu niin että patruunavyö juoksee vasemmalta oikealle.


title: 7,62 ITKK 31 VKT

text: Kummallakin aseella on omat kahvansa joita on jonkin verran muutettu Maximin perinteisestä lapiokahvasta pistoolimalliseksi niin että kummallakin aseella on etusormella painettava liipaisin. Aseen takaosan vartalotuen avulla ampuja pystyi nopeasti kääntämään asetta. Alkuperäinen kartiojalusta m/31 oli 135 cm korkea ja, vaikkakin käyttökelpoinen, raskas ja hankala liikutella. Tähtäimenä on ajalle tyypillinen soikiomainen rengastähtäin ennakkokaarineen edessä ja suojarenkaan ympäröimä pallojyvä takana. Tulitoiminnassa ilmatorjuntakonekiväärin miehistöksi oli tarkoitettu kuusi miestä: johtaja, ampuja, kaksi lataajaa ja kaksi ammusmiestä. Varusteisiin kuuluivat kuljetuslaatikko, varapiiput, -lukot ja -jouset, työkalusarja ja puinen kuljetuslaatikko kymmenelle vyölaatikolle.


title: 7,62 ITKK 31 VKT

text: 7,62 ITKK 31 VKT -mallista löydettiin jo 1930-luvulla joitakin puutteita. Aseen rekyyli aiheutti kestotulta ammuttaessa piippujen nousemisen ylöspäin, jolloin tarkkuus kärsi. Talvisodassa kömpelö kartiojalusta todettiin hankalaksi käsitellä ja kiväärikaliiperisen aseen havaittiin olevan kovin heikkotehoinen lentokoneita vastaan. Kaliiperiongelmaa pahensi se, ettei kotimaisen 13,2 mm raskaan konekiväärin suunnittelu ollut edennyt prototyyppiastetta pidemmälle ja koko projekti keskeytettiin myöhemmin. Heikkotehoiselle kaliiperille ei voinut mitään, mutta muita puutteita oli mahdollista korjata. Paremman version suunnittelu alkoikin jo kesällä 1939.


title: 7,62 ITKK 31 VKT

text: Rekyyliongelma ratkaistiin ohjaamalla ruutikaasut sysäyksenvahvistajasta vain ylöspäin tuottamaan vastavoima rekyylin aiheuttamalla piippujen kohoamiselle. Epäsymmetrinen rasitus vaati kuitenkin myös piippujen ja piipunsuojusten vahvistamisen. Myös aseen tähtäin suunniteltiin uudestaan. Aseen kehtoon lisättiin vaakasuora tanko johon maaliin nopeuden mukaan siirrettävä rengastähtäin kiinnitettiin. Rengastähtäimen soikiokehät suunniteltiin 30° ja 60° ampumakulmia varten. Kartiojalustan tilalle kehitettiin uusi kolmihaarainen putkijalusta m/40. Putkijalustasta kehitettiin myöhemmin vielä toinen kevennetty malli. Kokonaisuutena aseeseen tehtiin seuraavat muutokset:Uutta mallia tilattiin Valtion Kivääritehtaalta 240 kappaletta 17. maaliskuuta 1941 sekä 82 kappaletta myöhemmin toimitettavaksi. Jatkosodan alku viivästytti kuitenkin tuotantoa eikä sarjavalmistus alkanut kunnolla ennen vuotta 1943. 7,62 ITKK 31-40 VKT -mallia valmistettiin yhteensä 367 kappaletta, joista suurin osa vuonna 1944. Kaikki aseet eivät ehtineet ottaa osaa sotaan. Osa alkuperäisen mallisista aseista muutettiin uuden version mukaiseksi korjaustöiden yhteydessä.


title: 7,62 ITKK 31 VKT

text: 7,62 ITKK 31 VKT ja 7,62 ITKK 31-40 VKT olivat Suomen tärkeimmät ilmatorjuntakonekiväärit toisessa maailmansodassa. Niitä käytettiin ilmatorjuntakonekiväärikomppanioissa ja -joukkueissa sekä ilmatorjuntapattereiden lähipuolustusaseina. Sotien jälkeen niitä käytettiin harjoituskalustona 1960-luvulle asti ja varauskalustona aina vuoteen 1986, jolloin ne lopulta poistettiin vanhentuneina. Kokonaismäärä oli poistettaessa 467 kappaletta, joista 41 alkuperäisestä 7,62 ITKK 31 VKT kantatyyppiä. Osa aseista museoitiin sekä myytiin keräilijöille ja loput romutettiin vuonna 1988.


title: Tiukan vaakuna

text: Tiukan vaakuna oli Tiukan kunnan tunnus, joka oli saanut aiheensa lähes muuttumattomana Lapväärtti-Tiukan perinteisen kansanpuvun nauhoissa esiintyvästä ornamenttikuviosta.


title: Tiukan vaakuna

text: Vaakunan on suunnitellut Gustaf von Numers, ja se vahvistettiin käyttöön 10. syyskuuta 1969. Vaakunan selitys on ”punaisessa kentässä kultahirsi, jossa kaksi punaista punosruutua”. Vaakuna muuttui epäviralliseksi kotiseutuvaakunaksi 1973, kun Tiukan kunta liittyi osaksi Kristiinankaupunkia yhdessä Lapväärtin ja Siipyyn kanssa.


title: Niittyliekosammal

text: Niittyliekosammal ("Rhytidiadelphus squarrosus") liekosammalten sukuun kuuluva isokokoinen sammallaji. Se voi kasvaa yli 15 senttimetriä pitkäksi. Yleisväriltään laji on kellanvihreää, ja varret ovat punaisenruskehtavia. Niittyliekosammal kasvaa yleisenä Etelä- ja Keski-Suomessa niityillä, lehtomaisissa metsissä, puistoilla ja laitumilla. Uhanalaisuusluokittelussa se on elinvoimainen.


title: Abraham Stiller

text: Abraham Stiller (30. kesäkuuta 1885 Helsinki – 15. syyskuuta 1972) oli suomenjuutalainen liikemies, joka tunnettiin hyväntekijänä ja 1930–1940-lukujen vaikeina aikoina juutalaisten puolustajana sekä silloin kuten myöhemminkin suomenjuutalaisten itseoikeutettuna keskushahmona.


title: Abraham Stiller

text: Orvoksi jääneellä Stillerillä oli menestyvä vaatetusliike Oy Stiller Ab, jonka toiminnasta hänen vaimonsa Vera Stiller vastasi. Abraham oli sionisti ja kannatti juutalaisvaltion perustamista Palestiinaan. Hänen veljensä oli elokuvaohjaaja Mauritz Stiller, ja hänen lapsenlapsensa on toimittaja Ruben Stiller.


title: Sarita Harma

text: Sarita Harma (o.s. Koskelin) on MTV3:n draamapäällikkö. Hän on tuottanut mm. Salatut elämät -sarjaa. Harman puoliso on muusikko Heikki Harma eli Hector, jonka levyillä hän on laulanutkin.


title: Mårten Wikström

text: Mårten Karl Fredrik Wikström (s. ) on suomalainen fysikaalisen biokemian emeritusprofessori ja rakennebiologian ja biofysiikan tutkimusohjelman aiempi johtaja Helsingin yliopiston biotekniikan instituutissa.


title: Mårten Wikström

text: Wikström pääsi ylioppilaaksi 1963 Brändö svenska samskolasta, valmistui lääketieteen lisensiaatiksi Helsingin yliopistosta 1971 ja lääketieteen ja kirurgian tohtoriksi samana vuonna. Lääketieteellisen kemian dosentti hän oli vuosina 1973–1983.


title: Mårten Wikström

text: Vuosina 1973–1982 hän oli apul.opettajana Helsingin yliopistolla, josta vuosina 1975–76 Pennsylvanian yliopiston vierailevana professorina. Fysikaalisen biokemian professorina hän toimi vuodesta 1983 eläkkeelle jäämiseensä saakka. Vuosina 1996-2006 Wikströmille oli myönnetty Suomen Akatemian akatemiaprofessuuri. Vuodesta 1998 hän johti rakennebiologian ja biofysiikan tutkimusohjelmaa Helsingin yliopiston biotekniikan instituutissa.


title: Mårten Wikström

text: Hän oli Biohit Oyj:n hallituksen jäsen (1997–).


title: Mårten Wikström

text: Professori Wikström on ollut Suomen Tiedeseuran jäsen vuodesta 1982, EMBO:n (European Molecular Biology Organization) jäsen vuodesta 1985, Ruotsin kuninkaalliaen tiedeakatemian jäsen vuodesta 1992 ja Academia Europæan jäsen vuodesta 2010.


title: Mårten Wikström

text: Koulu- ja opiskeluaikanaan Wikström soitti rumpuja The Scaffolds -nimisessä rautalankayhtyeessä.


title: Domra

text: Domra () on venäläinen sormintasoitin, joka muistuttaa balalaikkaa. Siinä on pitkä otelauta ja kolme tai neljä kieltä. Nelikielistä domraa soitetaan pääasiassa Ukrainassa.


title: Domra

text: Domra on kehittynyt dombrasta, kaksikielisestä kielisoittimesta, jonka mongolivalloittajat toivat mukanaan Venäjälle.


title: Domra

text: Tsaari Aleksei Mihailovitš kielsi domran soittamisen valtakunnassaan 1600-luvulla. Soittimet kerättiin ja poltettiin julkisesti roviolla. Kiellon tarkoituksena oli "kohottaa moraalia ja tuhota taikausko". Ajalta ei ole säilynyt ainuttakaan soitinta.


title: Bernhard zur Lippe-Biesterfeld

text: Bernhard von Lippe-Biesterfeld eli Alankomaiden prinssi Bernhard (29. kesäkuuta 1911 Jena, Saksa – 1. joulukuuta 2004 Utrecht, Alankomaat) oli kuningatar Julianan puoliso. Hän on kuningatar Beatrixin isä.


title: Bernhard zur Lippe-Biesterfeld

text: Bernhard liittyi 1930-luvun alussa Adolf Hitlerin natsipuolueen jäseneksi sekä kansallissosialistisiin puolisotilaallisiin SA- ja SS-iskujoukkoihin. Valmistuttuaan lakimieheksi hän työskenteli IG Farbenin edustajana Pariisissa. Tavattuaan tulevan vaimonsa prinsessa Julianan Bernhardista tuli Alankomaiden kansalainen, mutta vielä kuninkaallisissa häissä vuonna 1937 soitettiin myös natsipuolueen tunnuslaulu Horst-Wessel-Lied Saksan valtakunnan kunniaksi. Toisen maailmansodan Bernhard vietti vaimonsa mukana maanpaossa Lontoossa, sodan jälkeen hän oli perustamassa vaikutusvaltaisten henkilöiden Bilderberg-ryhmää yhdessä Joseph Retingerin kanssa.


title: Bernhard zur Lippe-Biesterfeld

text: Hän oli mukana 1970-luvulla kuuluisassa Lockheed-lahjusskandaalissa.


title: Bernhard zur Lippe-Biesterfeld

text: 26. elokuuta 1976 prinssi Bernhard luopui kaikista julkisista viroistaan Lockheed-skandaalin vuoksi, vaikka hänen ei ollut todettukaan ottaneen vastaan lahjuksia Lockheedilta.


title: Markku Myllykangas

text: Markku Myllykangas (s. 1951 Kuopio) on suomalainen terveyssosiologian professori emeritus. Hän työskenteli Itä-Suomen yliopiston kansanterveystieteen yksikössä vuoden 2016 alkuun saakka, jolloin jäi eläkkeelle. Hän sai Tieteentekijöiden liiton Vuoden tieteentekijän palkinnon vuonna 2000. Hän on kirjoittanut muun muassa medikalisaatiosta, uskomushoidoista ja lääketieteen etiikasta.


title: Markku Myllykangas

text: Myllykangas valmistui yhteiskuntatieteiden kandidaatiksi Jyväskylän yliopistosta vuonna 1976 ja terveydenhuollon lisensiaatiksi Kuopion yliopistosta 1984. Hän väitteli tohtoriksi vuonna 1986. Vuonna 1989 Myllykangas nimitettiin terveyssosiologian dosentiksi.


title: Markku Myllykangas

text: Myllykangas on ollut mukana useissa oppikirjatyöryhmissä ja kirjoittanut yhdessä kansanedustaja Päivi Räsäsen kanssa keskustelukirjeisiin pohjautuvan kirjan "Mitä maksaa ihmishenki?" Vuonna 2009 ilmestyi Myllykankaan teos "Rahan raiskaama terveydenhuolto". Myllykangas tunnetaan myös kärkkäänä kolumnistina. Hänet valittiin vuonna 2008 "Helsingin Sanomien" julkaisemaan 30 suomalaisen toisinajattelijan luetteloon.


title: Ich tu dir weh

text: ”Ich tu dir weh” on toinen single Rammsteinin kuudennelta albumilta "Liebe ist für alle da" ja se julkaistiin helmikuussa 2010. Kappaleen tuotti Jacob Hellner. Kappaleesta julkaistiin musiikkivideo 21. joulukuuta 2009 Visit-X:n sivulla, jossa julkaistiin myös Pussyn musiikkivideo. Myös Ich tu dir weh videossa oli ohjaajana ruotsalainen Jonas Åkerlund.


title: Rahan raiskaama terveydenhuolto

text: Rahan raiskaama terveydenhuolto on Markku Myllykankaan vuonna 2009 ilmestynyt teos suomalaisesta terveydenhuollosta. Teos on Myllykankaan ensimmäinen kokonaan itse kirjoittama kirja.


title: Kate Chopin

text: Kate Chopin (syntyjään Catherine O’Flaherty, 8. helmikuuta 1850 – 22. elokuuta 1904) oli yhdysvaltalainen proosakirjailija. Hänen novellinsa ja romaaninsa kuvaavat lähinnä Louisianan kreolien elämää. Nykyisin hänet tunnustetaan yhdeksi feministisen kirjallisuuden esitaistelijoista.


title: Kate Chopin

text: Chopin nousi aikanaan lukijoitten ja arvostelijoitten suosikiksi idyllisillä novelleillaan. Tilanne muuttui kuitenkin täysin, kun hänen esikoisromaaninsa "Herääminen" ("The Awakening", 1899) ilmestyi. Romaani kuvaa perheenäidin seksuaalista heräämistä ja aviorikosta. Tämä oli aikalaisyleisölle liikaa, varsinkin kun kirjailija ei millään tavalla tuominnut päähenkilönsä moraalittomaksi määriteltyä käytöstä. Tuossa närkästyneessä ilmapiirissä Chopinin kirjailijanura käytännössä tukahtui.


title: Kate Chopin

text: Jälkipolvien silmissä Chopin muistetaan nimenomaan "Heräämisen" kirjoittajana. Feministisessä kirjallisuudentutkimuksessa puhutaan naisten heräämisromaaneista (), joka on yksi naiskehitysromaanin muoto. Nimitys juontuu suoraan Chopinin romaanin nimeen.


title: Viialanjärvi

text: Viialanjärvi on pieni 1,4 hehtaarin järvi Luonnonmaalla Naantalissa. Järven rannat ovat soistuneet, ja niillä kasvaa runsas suolajisto. Järven rannalla on myös tervaleppäkorpi ja luhtaa.


title: Viialanjärvi

text: Järven läheltä kulkee Seututie 189, jonka toisella puolella sijaitsee Metsäjärvi, johon Viialanjärvi laskee. Järven eteläpuolella on korkea 51,7 metrin korkuinen luonnonsuojelualue Linnavuori. Muutama sata metriä järven itä- ja eteläpuolella on runsaasti omakoti- ja rivitaloja.


title: Viialanjärvi

text: Viialanjärven ympäri kiertää osittain pitkostettu luontopolku "Rinki", joka on osa Aurinkopolkua.


title: Tanssihitit Vol 3

text: Tanssihitit Vol. 3 on Smurffien kolmas albumi. Se julkaistiin vuonna 1997. Levyn myynti ylitti kuusi kertaa kultalevyyn ja kolme kertaa platinalevyyn oikeuttavan määrän.


title: Kesähitit Vol 4

text: Kesähitit Vol. 4 on Smurffien neljäs albumi. Se julkaistiin vuonna 1998. Albumi saavutti kaksi kultalevyä sekä yhden platinalevyn.


title: Sporttihitit Vol 9

text: Sporttihitit Vol. 9 on Smurffien yhdeksäs albumi. Se julkaistiin vuonna 2002. Albumi on myynyt smurffilevyistä huonoiten eikä saavuttanut myynnillään kultalevyyn oikeuttavaa määrää.


title: Tykkihitit Vol 11

text: Tykkihitit Vol. 11 on Smurffien 11. albumi. Se julkaistiin vuonna 2003. Levy toi Smurffeille kaksi kultalevyä ja platinalevyn.


title: Avaruudessa Vol 5

text: Avaruudessa Vol. 5 on Smurffien viides albumi. Se julkaistiin vuonna 1998. Albumi saavutti marraskuussa 1998 kolme kultalevyä sekä platinalevyn.


title: Rocky Fortune

text: Rocky Fortune oli yhdysvaltalainen viikoittainen kuunnelmasarja, jota NBC esitti lokakuusta 1953 maaliskuuhun 1954. Sarjan loi George Lefferts, ja sen nimiroolissa esiintyi Frank Sinatra. Sarjaa tehtiin yhteensä 25 jaksoa.


title: Rocky Fortune

text: Rocky Fortunea esitettiin tiistaisin kello 21.30 itärannikon aikaa, välittömästi "Dragnetin" jälkeen. Sarja oli sponsoroimaton, ja sen ensimmäinen jakso, "Oyster Shucker", esitettiin 6. lokakuuta 1953.


title: Rocky Fortune

text: Sinatran roolihahmo Rocky Fortune, oikealta nimeltään Rocco Fortunato, oli monitaitoinen nuori mies, joka vastaanotti erilaisia työtehtäviä Gridley Employment Agencylta. Sarjan aikana Fortune toimi muun muassa haastemiehenä, museo-oppaana, taksinkuljettajana, henkivartijana, rekkakuskina ja lomakeskuksen viihdevastaavana, useiden musiikkialan tehtävien ohella. Näissä tehtävissä hän päätyi tilanteisiin, joissa hän joutui jäljittämään rikollisia ja pelastamaan ihmisiä pulasta.


title: Rocky Fortune

text: Rocky Fortunen roolihahmossa oli useita viitteitä Frank Sinatraan. Esimerkiksi jaksossa "Football Fix" Fortune alkaa kadulla kävellessään laulaa Sinatran kappaletta "I've Got the World on a String".


title: Rocky Fortune

text: Fortunen ohella ainoa jatkuva roolihahmo sarjassa oli Barney Phillipsin esittämä poliisikersantti Hamilton J. Finger. Vierailevina näyttelijöinä sarjassa esiintyivät muun muassa Raymond Burr, Ed Begley ja Jack Kruschen.


title: Rocky Fortune

text: Sarjan luonut George Lefferts oli myös sarjan pääkäsikirjoittajana, yhdessä Ernest Kinoyn kanssa. Aikaisemmin he olivat tehneet yhteistyötä muun muassa tieteiskuunnelmasarjojen "X Minus One" ja "Dimension X" parissa. Sarjan kertojana toimi Edward "Eddie" King.


title: Rocky Fortune

text: Viimeinen jakso "Boarding House Doublecross" lähetettiin 30. maaliskuuta 1954, vajaa viikko sen jälkeen kun Sinatra oli saanut parhaan miessivuosan Oscar-palkinnon roolistaan sotamies Angelo Maggiona elokuvassa Täältä ikuisuuteen. Sarjan lähestyessä loppuaan, lähes jokaisen jakson käsikirjoitukseen lisättiin fraasi "from here to eternity" viittauksena Sinatran elokuvarooliin.


title: Veet

text: Veet (tunnettu aikaisemmin nimillä "Immac" ja "Neet") on alun perin kanadalainen ja nykyisin brittiläisen Reckitt Benckiserin valmistama ihokarvojen poistotuote. Tuotemerkin alla valmistetaan sekä karvanpoistoon tarkoitettuja voiteita että vahoja, joita myydään ympäri maailmaa.


title: Audiosaari

text: Audiosaari on suomalainen vuonna 2002 perustettu levymerkki, jonka puitteissa toimii myös saman niminen ohjelmatoimisto ja äänitysstudio.


title: Audiosaari

text:
Audiosaari levymerkillä levyttäneitä yhtyeitä ja artisteja ovat muun muassa Antti Kuosmanen, Jari Aaltonen, Kristiina Rytky, Mark Moon ja Sähköankerias. Audiosaari on alusta lähtien käyttänyt Internetin verkkosivuja ensisijaisena musiikinjulkaisukanavanaan.
Audiosaari toiminut lisäksi digitaalisena jakelijana seuraaville artisteille ja yhtyeille: Anna Sipilän Lapsi, Lasse Hyytinen, Sami Joensuu sekä Väinö Tuonela & Kerettiläiset.


title: Patrick Gordon

text: Patrick Gordon (31. maaliskuuta 1635 – 29. marraskuuta 1699) oli skotlantilainen sotilas, joka nousi Venäjän armeijan kenraaliksi.


title: Patrick Gordon

text: Gordon oli alhaisen aberdeenshirelaisen lairdin poika. Hänen isänsä tuki Stuart-sukua. Gordon palveli Ruotsin ja Puolan sekä saksalaisissa armeijoissa, kunnes vuonna 1661 siirtyi Venäjän armeijan palvelukseen. Hän kunnostautui Venäjän Turkkia vastaan käymässä sodassa 1666. Vuonna 1676 hän ystävystyi François Lefortin kanssa. Gordon kunnostautui vuonna 1687 Krimin kaanikuntaa vastaan käydyssä sodassa ja hänet ylennettiin kenraaliksi. Patriarkka ennusti katastrofia Venäjän armeijalle, koska sitä johti vääräuskoinen.


title: Patrick Gordon

text: Gordon auttoi 1689 Pietari Suurta vallankaappauksessa. Tästä palkkioksi Pietari antoi hänelle laajoja maa-alueita. Gordon osallistui vuosina 1695 ja 1696 Azovin sotaretkiin ja osallistui Azovin piiritykseen. Kun Venäjä oli vallannut Azovin, Gordonille annettiin tehtäväksi kaupungin linnoittaminen. Vuonna 1698 Gordon kukisti Aleksei Šein avustamana streltsien kapinan, kun Pietari oli kiertämässä Länsi-Eurooppaa.


title: Patrick Gordon

text: Gordonin pitämä päiväkirja on tärkeä historiallinen lähde.


title: HMS Active (H14)

text: HMS Active (viirinumero H14) oli Britannian kuninkaallisen laivaston vuonna 1930 palvelukseenotettu A-luokan hävittäjä, joka tilattiin osana vuoden 1927 laivasto-ohjelmaa. Se palveli uransa alun pääosin Välimerellä. Toisen maailmansodan alussa se sijoitettiin saattueiden suojaamistehtäviin. Alus liitettiin kesäkuussa 1940 Gibraltarille perustettuun Force H:hon, jossa se jatkoi palvelustaan saattueiden suojana. Alus oli muun muassa osallisena neljän sukellusveneen upottamisessa. Sodan päätyttyä se sijoitettiin reserviin ja myytiin romutettavaksi vuonna 1947.


title: HMS Active (H14)

text: Alus tilattiin 6. maaliskuuta 1928 Hawthorn Leslien telakalta Hebburnista osana vuoden 1927 laivasto-ohjelmaa ja sen köli laskettiin vielä samana vuonna 10. heinäkuuta. Alus laskettiin vesille 9. heinäkuuta 1929 ja se valmistui telakalta 9. helmikuuta 1930, ja se otettiin laivaston palvelukseen 10. huhtikuuta.


title: HMS Active (H14)

text: Palvelukseen otettaessa alus liitettiin Välimeren laivaston 3. hävittäjälaivueeseen. Koulutusjakson jälkeen alus saapui 18. kesäkuuta 1930 Maltalle yhdeksäksi kuukaudeksi, minkä jälkeen se palasi 18. maaliskuuta 1931 Portsmouthin telakalle huoltoa ja muutostöitä varten. Alus palasi 30. kesäkuuta laivueeseensa Välimerelle. Alus kolaroi 4. huhtikuuta 1932 Saint-Tropez’n edustalla sisaraluksensa "HMS Achatesin" kanssa, ja se joutui palaamaan Maltalle korjattavaksi. Kahdeksantoista vuorokautta kestäneiden korjausten jälkeen alus palasi palvelukseen.


title: HMS Active (H14)

text: Välimerellä aluksen palvelus jatkui seuraavat viisi vuotta lukuun ottamatta huollossa vietettyjä aikoja, kuten Portsmouthin telakalla 1. syyskuuta – 16. joulukuuta 1932 ja 1. toukokuuta – 29. kesäkuuta 1934. Alus partioi Palestiinan rannikolla kesäkuussa 1936 alueen mellakoinnin vuoksi ja Espanjan sisällissodan aikana Espanjan rannikolla kesäkuusta 1936 tammikuuhun 1937.


title: HMS Active (H14)

text: Komentaja R. St. A. Mallesonin päällikkyydessä alus lähti maanantaina 15. helmikuuta 1937 Valettan Grand Harbourista 3. hävittälaivueen mukana kolmipäiväisiin sotaharjoituksiin. Merenkäynti oli kovaa edellisen yön Gregale-myrskyn jälkeen. Seuraavana päivänä kello 11 laivue eteni Hurdin matalikolla () jonossa risteilijä "HMS Galatean" perässä noin 25 solmun nopeudella ja "HMS Antelope" (komentajakapteeni H. G. Graham) seurasi erillään osastoa. "HMS Activen", jonka perässä oli "HMS Worcester" (komentajakapteeni W. R. Marshall), yritti ajaa "HMS Antelopen" keulan editse, kun peräsin jumittui. Alus pyörähti 180 astetta törmäten takanaan olevaan "Worcesteriin". Törmäys palautti "Activen" alkuperäiseen suuntaansa ja se törmäsi "HMS Antelopeen". Onneksi vain sivuuttaen kylkien hipoessa toisiaan. "HMS Hood" hinasi "Worcesterin" Valettaan peräedellä, koska iso pala sen keulasta oli irronnut. "Antilopen" polttoainesäiliö vuoti ja "Activen" keula oli vaurioitunut, mutta alukset kykenivät palaamaan omin avuin satamaan. Pahojen vaurioiden korjaaminen kesti Maltan telakalla aina 1. kesäkuuta saakka. Aluksen palattua palvelukseen se siirrettiin 2. hävittäjälaivueeseen, jossa se korvasi Espanjan rannikolla miinaan ajaneen "Hunterin". Alus palveli laivueessa kuusitoista kuukautta lukuun ottamatta aikaa telakalla 29. marraskuuta 1937 – 12. tammikuuta 1938 Maltalla.


title: HMS Active (H14)

text: Alus siirrettiin 8. lokakuuta 1938 Maltalla reserviin, josta se palasi palvelukseen sodan uhan vuoksi 22. huhtikuuta 1939 osaksi Gibraltarin laivastotukikohtaa .


title: HMS Active (H14)

text: Alus määrättiin syyskuussa Gibraltarille sijoitettuun 13. hävittäjälaivueeseen, jonka mukana se aloitti 3. syyskuuta merenkulunvalvonnan ja saattueiden suojaamisen. Alus siirrettiin 24. lokakuuta telakalle Gibraltarilla, mistä se palasi laivueeseensa 1. joulukuuta. Gibraltarilla alus liittyi "HMS Wishartin" kanssa Liverpooliin matkanneeseen saattueeseen HG13F. Suojaus erkani 3. tammikuuta 1940 saattueesta siirrettyään suojaustehtävän "HMS Veteranille" ja "HMS Wandererille", minkä jälkeen ne palasivat Gibraltarille. "Active" liittyi 21. tammikuuta "HMS Whitehallin" kanssa 42 aluksen saattueen HG16(F) suojaksi. Ne erkanivat saattueesta 28. tammikuuta, palaten Gibraltarille ja jättäen vastuun loppumatkasta edellisenä päivänä Britteinsaarilta saapuneille aluksille. Alus liittyi 9. helmikuuta Ranskan merivoimien hävittäjien "Valmyn" ja "Vikingsin" kanssa saattueeseen HG18, josta se erkani 10. helmikuuta palaten Gibraltarille.


title: HMS Active (H14)

text: Alus liittyi 17. helmikuuta "HMS Bidefordin", "HMS Leithin" ja "HMS Versatilen" kanssa Gibraltarille matkanneen saattueen OG18F suojaksi ja se vapautui tehtävästä saattueen saavuttua Gibraltarille. Alus liittyi 22. helmikuuta Atlantilla saattueeseen OG18 suojaten sen loppumatkan Gibraltarille, jossa tehtävä päättyi. 4. maaliskuuta se suojasi "HMS Veloxin", "HMS Videtten" ja "HMS Vimyn" kanssa Liverpooliin lähtenyttä saattuetta HG21, josta se erkani 6. maaliskuuta liittyäkseen "Tigren" ja "Vikingsin" suojaamaan Gibraltarille saapuvaan saattueeseen OG22F. Alus suojasi 9. maaliskuuta samojen alusten kanssa Liverpooliin lähtenyttä saattuetta HG22F, josta se erkani suojaustehtävän Britteinsaarilta saapuneille aluksille luovutettuaan palaten takaisin Gibraltarille. Se jatkoi paikallissaattueiden suojaamista huhti-toukokuun.


title: HMS Active (H14)

text: "Active" liitettiin kesäkuussa 1940 osaksi perusteilla olevaa Force H:ta, jonka tukikohdaksi oli määrätty Gibraltar. Force H:n mukana alus otti 3. heinäkuuta osaa Ranskan laivaston upottamiseen Mers-el-Kébirissä (operaatio Catapult).


title: HMS Active (H14)

text:
Alus siirrettiin elokuussa Kotilaivaston 12. risteilijäviirikköön suojaamaan läntisen reitin saattueita. Se irrotettiin 29. elokuuta viiriköstä suojaamaan 1. miinalaivuetta täydennettäessä Pohjanmeren pohjoisreunan miinasulkua (operaatio SN14). Alus oli laivueensa mukana syyskuussa sukellusveneidentorjunnassa ja lokakuussa suojaamassa joukkojenkuljetussaattueita. Se suojasi 7. lokakuuta Clydestä lähtenyttä saattuetta WS3F (seitsemän matkustaja-alusta, 13 000 matkustajaa, 18 solmua) Freetowniin. Alus erkani 12. lokakuuta saattueesta ja palasi Clydeen. Alus suojasi marraskuussa saattuetta HX83.
"Active" pelasti 39 henkiinjäänyttä brittiläiseltä kauppalaivalta "Diplomatilta", jonka Saksan laivaston sukellusvene "U-104" oli torpedoinut 27. marraskuuta 1940 (). Alus siirrettiin marraskuussa telakalle Liverpooliin, josta se palasi maaliskuussa 1941. Se liitettiin palvelukseen palattuaan Kotilaivaston 3. hävittäjälaivueeseen sukellusveneiden torjuntaan, ja se osallistui 23. maaliskuuta osana Kotilaivastoa Saksan laivaston taistelulaiva "Bismarckin" etsimiseen Pohjois-Atlantilta.


title: HMS Active (H14)

text: "Active" määrättiin 16. elokuuta 1941 suojaamaan ensimmäistä Neuvostoliittoon matkannutta Jäämeren saattuetta (operaatio Dervish), joka lähti matkaan 21. elokuuta Hvalfjörðurista Islannista ja saapui kymmenen päivää myöhemmin Arkangeliin. Alus liittyi 28. syyskuuta Arkangelista kotimaahan palaavaan saattueeseen QP1. Se määrättiin 5. lokakuuta hinaamaan vaurioitunut troolari Akureyriin Islantiin., jonne ne saapuivat 10. lokakuuta, ja tämän jälkeen "Active" aloitti purjehduksen Scapa Flow’hun.


title: HMS Active (H14)

text: Alus siirrettiin 20. lokakuuta telakalle, jossa ollessaan se määrättiin Force H:hon. Se palasi palvelukseen joulukuussa koeajojen päätyttyä ja aloitti matkan Gibraltarille liittyäkseen 38. hävittäjäviirikköön. Gibraltarille sijoitettuna se suojasi saattueita, kunnes se määrättiin helmikuussa palaamaan Clydeen. Alus liittyi 16. helmikuuta saattueeseen WS16, josta se erkani 21. helmikuuta suojatakseen lentotukialusosaston matkan Gibraltarille.


title: HMS Active (H14)

text: Operaatio Spotter I:n suojaksi alus määrättiin 27. helmikuuta. Operaatio kuitenkin peruutettiin seuraavana päivänä, mutta toteutettiin lopulta 6. maaliskuuta nimellä Spotter II.


title: HMS Active (H14)

text: "Active" määrättiin osallistumaan Madagaskarin maihinnousuun (operaatio Ironclad), minkä vuoksi sen tuli siirtyä Freetowniin. Alus liittyi 1. huhtikuuta 1942 matkalla Freetowniin olleeseen saattueeseen WS17, josta siirrettiin joukkoja Madagaskarin maihinnousua varten Durbaniin. Alus erkani saattueesta 6. huhtikuuta sen saavuttua Freetowniin ja liittyi 9. huhtikuuta saattueeseen WS17A, jonka mukana se saapui 18. huhtikuuta Kapkaupunkiin ja edelleen 22. huhtikuuta Durbaniin.


title: HMS Active (H14)

text: Alus siirrettiin 7. toukokuuta sukellusveneiden torjuntaan maihinnousualueen suojaamiseksi. Se osallistui 8. huhtikuuta Vichyn Ranskan sukellusveneen "Mongen" upottamiseen, joka oli pyrkinyt upottamaan lentotukialuksen. "Active" jatkoi elokuuhun saattuetehtävissä Intian valtamerellä, kunnes se määrättiin osallistumaan Madagaskarin valtaamiseen (operaatio Stream). "Active" liitettiin Force M:n 3. hävittäjäviirikköön, joka suojasi 9. syyskuuta Force M:n aluksia ja Majungan maihinnousualuetta. Alus palasi 30. syyskuuta saattueiden suojaamiseen, jolloin se samalla vapautettiin operaatiosta.


title: HMS Active (H14)

text: Alus siirrettiin lokakuun alussa Kapkaupunkiin, koska vihollisen sukellusvenetoiminta oli lisääntynyt alueella huolestuttavasti. Se upotti 8. lokakuuta 1942 lähellä Kapkaupunkia syvyyspommein "U-179:n" (). Ennen upotusta"Active" oli poiminut merestä 98 henkiinjäänyttä sukellusveneen ainoalta uhrilta brittiläiseltä kauppalaivalta "City of Athensilta". 11. lokakuuta alus pelasti 23 henkiinjäänyttä sukellusvene "U-159:n" pari päivää aiemmin torpedoimalta () amerikkalaiselta kauppalaivalta "Coloradanilta". "Active" jatkoi marras- ja joulukuun sukellusveneidentorjuntatehtävissä Kapkaupungissa, kunnes se määrättiin palaamaan Englantiin huollettavaksi.


title: HMS Active (H14)

text: Tammikuussa 1943 "Active" palasi huoltoja varten Britteinsaarille. Aluksen palattua palvelukseen toukokuussa se määrättiin liittymään Gibraltarilla 13. hävittäjälaivueeseen. Se liittyi yhdistetyn saattueen WS30/KMS15 suojaukseksi. Alus osallistui 23. toukokuuta 1943 Azoreilta koilliseen Italian laivaston sukellusveneen "Leonardo Da Vincin" upottamiseen. Saattue KMS15 erkani 25. toukokuuta osastosta suunnaten Gibraltarille, jolloin "Active" liittyi saattueeseen.


title: HMS Active (H14)

text: Gibraltarille saavuttuaan alus aloitti saattuepalveluksen. Se osallistui 2. marraskuuta syvyyspommein Tangerin lähistöllä sukellusvene "U-340:n" () upottamiseen. "Active" palveli Välimerellä saattuepalveluksessa sekä sukellusveneentorjuntatehtävissä, kunnes se määrättiin syyskuussa 1944 siirtymään Hang Watersiin rannikkosaattueiden suojaksi. Alus siirtyi edelleen lokakuussa Portsmouthiin 1. hävittäjälaivueen johtoalukseksi, ja marraskuussa se määrättiin siirtymään itäiselle Välimerelle, minkä vuoksi se siirrettiin telakalle huollettavaksi ennen siirtoa.


title: HMS Active (H14)

text: Alus siirtyi tammikuussa 1945 huollosta palattuaan Aleksandriaan, jossa se liitettiin 3. hävittäjälaivueeseen. Se tuki maaoperaatioita itäisen ja keskisen Välimeren alueella. Se valtasi muun muassa maihinnousualuksen 28. helmikuuta keskisellä Välimerellä. "Active" jatkoi maalis-huhtikuun saattueiden suojaamista, ja lisäksi se tuki Egeanmeren alueen operaatioita. Aluksen kannella Sýmissä allekirjoitettiin alueen saksalaisten joukkojen antautumisasiakirja. Alus siirtyi kesäkuussa Gibraltarille, jossa se jatkoi saattuetehtävissä sodan loppuun saakka.


title: HMS Active (H14)

text: Sotatoimien päätyttyä "Active" palasi syyskuussa 1945 Englantiin, jossa se sijoitettiin reserviin Barrow’ssa. Alusta käytettiin maalilaivana 1946 ennen sen sijoittamista poistolistalle. Alus myytiin romutettavaksi 20. toukokuuta 1947 BISCOlle, joka siirsi aluksen West Scotland Shipbreakersille romutettavaksi. Se hinattiin 7. heinäkuuta romutettavaksi romuttajan telakalle Trooniin Skotlantiin.


title: HMS Antelope (H36)

text: HMS Antelope (viirinumero H36) oli Britannian kuninkaallisen laivaston vuonna 1929 vesillelaskettu A-luokan hävittäjä. Alus aloitti palveluksensa Välimerellä, mistä se palasi Brittein saarille 1937. Toisen maailmansodan puhjettua se muodosti sisaralustensa kanssa 18. hävittäjälaivueen, jonka tehtävänä oli muun muassa suojata Kanaalin ja Pohjanmeren saattueita. Norjan taisteluista alkaen alus oli Kotilaivastossa, missä se jatkoi aina vuoteen 1942 saakka. Alus liitettiin Atlantin saattueita suojaavaan 23. saattajaryhmään, mistä se siirrettiin Gibraltarille Force H:n suojaamaan Maltan saattueita. Alus osallistui Force H:n mukana Pohjois-Afrikan maihinnousuun ja sitä seuranneiden huoltosaattueiden suojaamiseen. Se lähti heinäkuussa 1944 kotimaahan odottamaan palveluksesta poistoa ja alus myytiin romutettavaksi vuonna 1946.


title: HMS Antelope (H36)

text: Britannian amiraliteetti tilasi aluksen marraskuussa 1927 osana vuoden 1927 laivasto-ohjelmaa Hawthorn Leslie and Companyltä Newcastlesta, missä köli laskettiin 11. heinäkuuta 1928. Alus laskettiin vesille 27. heinäkuuta 1929 ja otettiin palvelukseen 9. helmikuuta 1930. Alus valmistui virallisesti 20. maaliskuuta, jolloin sen tarjoukseen perustunut hinta oli 226 313 puntaa ilman laivaston toimittamia ase- ja viestijärjestelmiä.


title: HMS Antelope (H36)

text: Palvelukseen otettaessa "Antelope" liitettiin Välimeren laivaston 3. hävittäjälaivueeseen. Alus oli Maltalla modernisoitavana 27. helmikuuta - 1. kesäkuuta 1931, jolloin sen miehistö palveli "HMS Wolseyllä". Espanjan sisällissodan aikana alus oli Espanjan rannikolla valvomassa puuttumattomuussopimuksen noudattamista syys-lokakuun 1936. Alus palasi marraskuussa Espanjan rannikolle, missä se kolaroi 11. helmikuuta 1937 "HMS Activen" ja "HMS Worcesterin" kanssa. Onnettomuudessa "Antelopen" polttoainesäiliöt vaurioituivat. Korjaustyöt Maltan telakalla valmistuivat 27. maaliskuuta, mutta korjauksia jatkettiin vielä touko-kesäkuussa Portsmouthissa.


title: HMS Antelope (H36)

text: Toukokuussa 1937 korjausten valmistuttua alus liitettiin osaksi laivaston torpedo- ja sukelluskoulua "HMS Vernonia" Portsmouthin paikallislaivueeseen. Alus palautettiin täyteen valmiuteen Münchenin kriisin (24. syyskuuta – 11. lokakuuta 1938) puhjetessa, jolloin se oli Noren komentajan alaisuudessa valvomassa Doverinsalmen meriliikennettä. Alus muun muassa seurasi Saksan laivaston taskutaistelulaiva "Deutschlandin" paluuta Saksaan. Kriisin päätyttyä alus oli Portsmouthin paikallislaivueessa 9. elokuuta 1939 saakka, jolloin se siirrettiin reserviin.


title: HMS Antelope (H36)

text: Toisen maailmansodan syttyessä alus muodosti sisaraluksineen, lukuun ottamatta "Activea", Portsmouthiin sijoitetun Kanaalin ja läntisen kulkureitin () 18. hävittäjälaivueen.


title: HMS Antelope (H36)

text: Alus suojasi 6. syyskuuta laivueensa alusten "HMS Kempenfeltin", "HMS Acastan", "HMS Ardentin" ja "HMS Amazonin" kanssa lentotukialus "HMS Hermestä". Pari päivää myöhemmin se suojasi "Acastan" ja "Amazonin" kanssa saattuetta OA1 ja uudelleen 13. syyskuuta "Acastan" kanssa saattuetta OA4/MA. Seuraavat kuukaudet alus oli läntisen reitin alaisuudessa Kanaalin alueella erilaisissa partio- ja saattuetehtävissä.


title: HMS Antelope (H36)

text: "Antelope" upotti 5. helmikuuta 1940 Irlannin eteläpuolella syvyyspommein Saksan laivaston sukellusveneen "U-41:n" ().


title: HMS Antelope (H36)

text: "Antelope" siirrettiin huhtikuussa Kotilaivastoon, jonka mukana se suojasi 8. huhtikuuta Norjaan matkanneita joukkojenkuljetussaattueita ja laivaston raskaita yksiköitä. Alus saattoi 19. huhtikuuta Namsoksen edustalla ilmahyökkäyksessä vaurioituneen Ranskan laivaston risteilijän "Émile Bertinin" Scapa Flow’hun. "Antelope" saattoi 30. huhtikuuta "HMS Acheronin" ja "HMS Beaglen" kanssa lentotukialus "HMS Gloriousin" Norjan rannikolla olleeseen lentotukialusosastoon.


title: HMS Antelope (H36)

text: Joukkojen evakuointien Norjasta alettua alus liittyi 8. kesäkuuta operaatio Alphabetin ensimmäisen saattueen suojueeseen. Sankassa sumussa 13. kesäkuuta se kolaroi "HMS Electran" kanssa suojatessaan "HMS Ark Royalia", jonka piti iskeä Trondheimin sotilaskohteisiin. Vaurioitunut alus siirrettiin 15. kesäkuuta Tynesidessä telakalle korjattavaksi.


title: HMS Antelope (H36)

text: Elokuussa telakalta vapauduttuaan alus palasi palvelukseen, jolloin se liitettiin Kotilaivastoon sukellusveneidentorjunta- ja merialueen valvontatehtäviin. Alus osallistui 10. elokuuta "HMS Achatesin" ja "HMS Fortunen" kanssa apuristeilijä "HMS Transylvanian" eloonjääneiden pelastamiseen. Se liitettiin 20. elokuuta 16. hävittäjälaivueeseen suojaamaan itärannikon saattueita. Laivueen muut alukset olivat "HMS Malcolm", "HMS Montrose", "HMS Ambuscade", "HMS Wivern", "HMS Whitshed", "Worcester", "HMS Verity", "HMS Veteran", "HMS Wild Swan" ja "HMS Venomous".


title: HMS Antelope (H36)

text: Alus palasi 30. elokuuta Kotilaivastoon, jonka mukana se suojasi saattueen Freetowniin ennen osallistumistaan operaatio Menaceen Dakarissa. Alus erkani saattueesta 1. syyskuuta suojatakseen vaurioitunutta risteilijä "HMS Fijiä", johon oli osunut Shetlannin edustalla Saksan laivaston sukellusveneen "U-32" laukaisema torpedo. Tehtävästä vapauduttuaan se siirrettiin 12. hävittäjälaivueeseen Greenockissa suojaamaan Atlantin saattueita. "Antelopen" palvelus 4. saattajaryhmän mukana jatkui 12. laivueeseen siirrosta huolimatta. Suojatessaan "Achatesin" kanssa saattuetta OB237 alus upotti 2. marraskuuta Irlannin luoteispuolella syvyyspommein Saksan laivaston sukellusveneen "U-31" (). Ennen uppoamistaan sukellusvene törmäsi "Antelopeen", joka vaurioitui pahoin. Alus palasi joulukuussa telakalta.


title: HMS Antelope (H36)

text: Alus suojasi tammikuussa 1941 saattuetta SC19, joka joutui 29. tammikuuta sukellusveneiden "U-93", "U-94" ja "U-106" maaliksi. "Antelopen" palvelus Atlantin saattueiden suojana jatkui maaliskuuhun, jolloin se siirrettiin Kotilaivaston 3. hävittäjälaivueeseen suojaamaan raskaita laivastoyksiköitä.


title: HMS Antelope (H36)

text: Alus irrotettiin 15. toukokuuta Kotilaivastosta suojaamaan 1. miinalaivueen pohjoisen miinasulun rakentamista operaatiossa SN9B.


title: HMS Antelope (H36)

text:
Britannian lentotiedustelun havaittua 21. toukokuuta Korsfjordissa
lähellä Bergeniä tankanneet Saksan laivaston taistelulaiva "Bismarckin" ja risteilijä "Prinz Eugenin". Saksalaisten kadottua seuraavana päivänä tiedustelukoneilta määrättiin vara-amiraali Hollandin taisteluristeilijälaivue merelle etsimään aluksia. Laivueen johtoaluksena taisteluristeilijä "HMS Hood" ja toisena aluksena taistelulaiva "HMS Prince of Wales". Laivueen suojana oli "Anthonyn" lisäksi "Electra", "HMS Echo", "Achates" ja "HMS Icarus". Laivue purjehti Islantiin Hvalfjörðuriin, mistä sen tehtävänä oli valvoa Islannin eteläpuolista merialuetta. Tanskansalmen taistelun jälkeisenä päivänä alus osallistui "Hoodin" eloonjääneiden pelastamiseen. Se suojasi 29. toukokuuta lentotukialus "HMS Victoriousia" paluumatkalla Scapa Flow’hun "Bismarckin" upottua.


title: HMS Antelope (H36)

text: Alus hinasi 25. kesäkuuta yhdessä "Anthonyn" kanssa pohjoisen sulun brittiläisen miinan räjähdyksessä pahoin vaurioituneen sisaraluksensa "Achatesin" Islannin rannikolta turvaan. Alus suojasi 7. heinäkuuta hinaaja "HMS Assurancea", joka hinasi "Achatesin" Islannista Britteinsaarille korjattavaksi. Saavuttuaan Scapa Flow’hun "Antelope" palasi 21. heinäkuuta laivueen mukana Kotilaivastoon.


title: HMS Antelope (H36)

text: Alus osallistui 29. heinäkuuta Force K:n mukana Huippuvuorille tehtyyn kommandoiskuun. Alus suojasi 15. elokuuta "HMS Castletonin", "HMS Charlestownin", "HMS Douglasin", "HMS Georgetownin", "HMS Intrepidin", "HMS Leamingtonin", "HMS Saladinin" ja Puolan laivaston "ORP Pozarican" kanssa joukkojenkuljetussaattueen Scapa Flow’sta Clydeen sen jälkeen, kun Azoreille suunniteltu maihinnousuoperaatio peruuntui. Saavuttuaan Clydeen alus palasi 18. elokuuta Kotilaivastoon.


title: HMS Antelope (H36)

text: "Antelope" määrättiin suojaamaan kanadalaisia joukkoja Huippuvuorille kuljettanutta saattuetta operaatio Gauntletissa. Seuraavana päivänä alus lähti neljän muun sotalaivan mukana merelle tehtävänään suojata "SS Empress of Australia" ja risteilijät "HMS Aurora" ja "HMS Nigeria" Huippuvuorille. Operaatiosta vapauduttuaan "Antelope" palasi laivueeseensa Kotilaivastoon. Alus oli 29. syyskuuta Islannissa, mistä se liittyi "Anthonyn" kanssa Kuolaan matkanneeseen saattueeseen PQ1 matkalle Arkangeliin. Se erkani saattueesta 4. lokakuuta palaten Islantiin, josta se jatkoi Atlantin saattueiden suojaamista. Alus määrättiin marraskuussa huoltoon, joka kesti vuoden lopun.


title: HMS Antelope (H36)

text: "Antelope" palasi palvelukseen helmikuussa 1942, jolloin se liitettiin Greenockiin sijoitettuun 23. saattajaryhmään suojaamaan Atlantin saattueita. Alus määrättiin maaliskuussa Gibraltarille. Se liittyi 23. maaliskuuta Clydessä joukkojenkuljetussaattueeseen WS17, josta se erkani 27. maaliskuuta jatkaen matkaansa Gibraltarille.


title: HMS Antelope (H36)

text: Gibraltarille sijoitetun 13. hävittäjälaivueen mukana "Antelope" suojasi saattueita ja partioi lähivesillä. Se suojasi 19. huhtikuuta Yhdysvaltain laivaston lentotukialus "USS Waspia", joka operaatio Calendarissa kuljetti lentokoneita Maltalle. Alus vapautui operaatiosta 21. huhtikuuta palaten laivueeseensa. Operaatio Boweryssä 8. toukokuuta alus suojasi uudelleen Maltalle lentokonetäydennyksiä toimittavia lentotukialuksia, mistä vapauduttuaan se palasi 10. toukokuuta laivueeseensa. Alus suojasi kolmannen kerran 17. toukokuuta lentokonetoimitusta operaatio LB:ssä, josta se palasi 19. toukokuuta Gibraltarille.


title: HMS Antelope (H36)

text: Kesäkuussa lentokoneiden toimitukset Maltalle jatkuivat ja "Antelope" osallistui operaatioihin Style (2.–4. kesäkuuta) ja Salient (8.–10. kesäkuuta). Salientista vapauduttuaan alus osallistui seuraavana päivänä operaatio Harpooniin osana Force W:tä, jonka tehtävänä oli suojata kuutta sotalaivaa. Suojattavien alusten tehtävänä oli varmistaa saattueen WS19S pääsy Sisilian kapeikosta. "Antelope" erkani saattueesta saatuaan käskyn hinata vaurioitunut "HMS Liverpool" takaisin Gibraltarille suojanaan "HMS Westcott". Saavuttuaan seuraavana päivänä Gibraltarille alus liittyi laivueeseensa.


title: HMS Antelope (H36)

text: "Antelope" lähti 20. kesäkuuta Gibraltarilta "HMS Wishartin", "Beaglen", "HMS Wolverinen" ja "HMS Videtten" kanssa liittyäkseen saattueeseen WS20 ja saattaakseen sen Freetowniin, jonne 2. heinäkuuta saavuttuaan alus erkani saattueesta ja aloitti paluumatkan Gibraltarille. Alus suojasi 15. heinäkuuta operaatio Pinpointissa lentokoneita Maltalle toimittanutta "HMS Eagleä". Palattuaan seuraavana päivänä se liittyi Force H:hon suojaamaan Maltan saattueita. Alus suojasi 20. heinäkuuta seuraavaa lentokonetoimitusta operaatio Insectiä, josta se palasi 22. heinäkuuta Gibraltarille. Alus liitettiin 10. elokuuta operaatio Pedestalin lentotukialuksista ja niitä suojanneista risteilijöistä kootun Force Z:n suojaukseen. Osaston tehtävänä oli mahdollistaa saattueen WS21 pääsy Sisilian kapeikon läpi. Alus suojasi 13. elokuuta ilma- ja pintahyökkäyksissä vaurioituneet "HMS Indomitablen", "HMS Nelsonin" ja "HMS Ithurielin" Gibraltarille, jonne saavuttuaan se vapautui operaatiosta. Force H:sta alus vapautui seuraavana päivänä ja se palasi paikallissaattueiden suojaksi Gibraltarilla.


title: HMS Antelope (H36)

text: "Antelope" siirrettiin 24. elokuuta Freetowniin 18. hävittälaivueeseen, ja se lähti Gibraltarilta uuteen laivueeseensa. Alus saapui 30. elokuuta Gambian Banjuliin, jossa se aloitti saattuepalveluksen. Se liittyi 6. syyskuuta Freetowniin matkanneeseen saattueeseen WS22, josta se erkani 9. syyskuuta saavuttuaan määränpäähän. Se liittyi 13. syyskuuta uudelleen saattueeseen WS22 sen jatkaessa matkaansa. Alus erkani saattueesta 15. syyskuuta ja palasi Freetowniin. Alus liittyi 13. lokakuuta saattueeseen WS23, josta se erkani 16. lokakuuta Freetownissa. Alus määrättiin marraskuussa tukemaan Gibraltarilta operaatio Torchin saattueita. Alus lähti Freetownista ja liittyi 8. marraskuuta saattueeseen KMF1A. Tämän jälkeen se suojasi täydennyssaattueita maihinnousualueille.


title: HMS Antelope (H36)

text: "Antelope" upotti 19. tammikuuta 1943 lähellä Bougieta Algerian rannikon edustalla yhdessä Kanadan laivaston korvetin "HMCS Port Arthurin" kanssa Italian laivaston sukellusveneen "RS/m Tritonen", joka oli ensimmäisellä purjehduksellaan (palvelukseen 10. lokakuuta 1942) (). Toukokuussa "Antelope" pyrki estämään muiden alueella toimineiden alusten mukana akselivaltojen joukkojen evakuoinnin Tunisiasta Italiaan operaatio Retributionissa. Vapauduttuaan operaatiosta alus palasi saattuetehtäviin Gibraltarille.


title: HMS Antelope (H36)

text: Alus lähti 26. toukokuuta Gibraltarilta "HMS Catterickin" ja "HMS Foxhoundin" kanssa liittyäkseen saattueeseen WS30/KMF15 Atlantin ylityksen suojaksi. KMF15-saattueen irtaannuttua Gibraltarille alus jatkoi saattueen WS30 mukana Freetowniin, jonne 29. toukokuuta saavuttuaan se erkani saattueesta. Alus palasi kesäkuussa Gibraltarille, jonne saavuttuaan se suojasi saattueita läntisellä ja keskisellä Välimerellä. Heinäkuussa aluksen suojasi Pohjois-Afrikan satamiin matkanneita saattueita, jotka toivat materiaalia suunniteltuun Sisilian maihinnousuun (operaatio Husky).


title: HMS Antelope (H36)

text: Alus etsi 6. syyskuuta tuloksetta hävittäjä "HMS Puckeridgen" upottanutta Saksan laivaston sukellusvenettä "U-617". Aluksen palvelus jatkui vuoden loppuun Gibraltarilla saattuepalveluksessa.


title: HMS Antelope (H36)

text: "Antelopen" palvelus Gibraltarilla jatkui, kunnes se määrättiin heinäkuussa 1944 palaamaan Britteinsaarille. Se matkasi elokuussa kotimaahan ja valmistautui Portsmouthissa palveluksesta poistamiseen. Alus siirrettiin lokakuun alussa Tyneen, jossa se 3. lokakuuta poistettiin palveluksesta. Alus sijoitettiin 1945 poistolistalle ja se myytiin romutettavaksi 31. joulukuuta BISColle, joka siirsi romuttamisen Hughes Bolkow’lle. Alus saapui 26. tammikuuta 1946 hinattuna Blythiin romutettavaksi.


title: HMS Antelope (H36)

text: Aluksen päällikköinä olivat toisessa maailmansodassa:


title: Santeri Siimes

text:
Santeri Siimes (s. 1981 Helsinki) on suomalainen säveltäjä, urkuri
ja kieltenopettaja.


title: Santeri Siimes

text: Siimes opiskeli urkujen- ja pianonsoittoa Sibelius-Akatemiassa opettajinaan muun muassa Harri Viitanen, Meri Louhos ja Carlos Juris ja on lisäksi täydentänyt urkuopintojaan Naji Hakimin mestarikurssilla. Urkurina hän on omistautunut ennen muuta 1800- ja 1900-lukujen ranskalaisen koulukunnan musiikin esittämiseen. Siimes on esiintynyt niin solistina kuin kamarimuusikkona ja säestäjänä teini-ikäisestä lähtien, Suomen tärkeimmistä tapahtumista muun muassa Helsingin Urkukesässä sekä Urkuyö ja aaria -festivaalilla.


title: Santeri Siimes

text: Säveltäjänä Siimes on itseoppinut. Hänen tuotantonsa käsittää urkumusiikkia, muun muassa kaksitoista urkusinfoniaa, sekä piano-, kamari-, orkesteri- ja vokaaliteoksia. Vuonna 2011 hänen teoksensa Trois études voitti 2. palkinnon kansainvälisessä Aristide Cavaillé-Coll -sävellyskilpailussa Ranskassa


title: Santeri Siimes

text: Musiikillisen työn ohella Siimes on opiskellut romaanista filologiaa Helsingin yliopistossa ja toiminut useiden romaanisten kielten opettajana. Hän opettaa nykyisin muun muassa galegon kieltä ja Galician kirjallisuutta Helsingin yliopistossa. Hän teki gradun galegon kielestä vertailevasta näkökulmasta. Hän on kääntänyt ruotsista galegoksi Astrid Lindgrenin kirjan "Rasmus på luffen" ("Rasmus ja kulkuri"). Romaanisten kielten lisäksi hän on opiskellut ja puhuu pariakymmentä muuta eurooppalaista kieltä, kuten liettuaa.


title: Santeri Siimes

text: Siimes konsertoi Pariisin Notre-Damessa syyskuussa 2009. Ohjelmistossa oli Louis Viernen, René Viernen ja Léonce de Saint-Martinin teosten lisäksi Siimeksen oma sävellys "Suite en forme de messe basse" (2008).


title: Santeri Siimes

text: Heinäkuussa 2010 ilmestyi Siimeksen ensimmäinen soololevy "Santeri Siimes : Œuvres pour orgue", joka sisältää hänen urkusinfoniansa numerot X ja XI sekä kappaleet Toccata ja Complainte. CD on äänitetty Helsingissä Kallion kirkossa, jonka lehteriurut sopivat hyvin Siimeksen ranskalaisvaikutteseen urkusävellystyyliin.


title: Helsinki, ikuisesti

text: Helsinki, ikuisesti () on Helsingin kaupungista kertova, arkistomateriaaliin perustuva kompilaatiomuotoinen dokumenttielokuva. Elokuvan on ohjannut ja käsikirjoittanut Peter von Bagh.Sight & Soundin kriitikko Jonathan Rosenbaum piti Helsinki, ikuisesti -elokuvaa "mestariteoksena" luetellessaan vuoden 2009 parhaita elokuvia. Rosenbaum arvioi sen olevan "monessa suhteessa paras". Myös Film Comment -elokuvalehti pitää elokuvaa vuosikymmenen parhaimmistoon kuuluvana.


title: Luontoissuoritus

text: Luontoissuoritus eli luontaissuoritus on hyvitys tai maksu, joka suoritetaan rahan asemasta tavarana tai työnä. Velvoite täytetään siis alkuperäisen määränsä mukaisena, mutta jonkin muun kuin rahan avulla. Luontoissuoritus voi olla esineen luovutus, esineen valmistaminen, palveluksen suorittaminen tai pidättyminen jostakin toiminnasta. Suoritushäiriön seuraamuksena se voi merkitä suorituksen tekemistä uudelleen kokonaan tai osittain. Luontoissuoritukseksi katsotaan myös suoritusvirheen korjaaminen. Sopimusoikeudessa luontoissuoritus on usein suoritushäiriön seuraamus. Toisaalta sen käyttöä vähentää pakkotäytäntöönpanon hankaluus.


title: Luontoissuoritus

text: Edellä luontoissuoritusta on pidetty rahasuorituksen vastakohtana. Tämä onkin usein paikallaan, mutta käytännössä luontoissuoritusvelvoite voi täytäntöönpanovaiheessa muuttua rahavelaksi. Esimerkiksi velallisen tehtäväksi tuomittu työsuoritus annetaan ulosotossa yleensä ulkopuolisen tehtäväksi ja siitä aiheutuneet kulut peritään velalliselta rahana.


title: Luontoissuoritus

text: Aina velkoja ei voi vaatia luontoissuoritusta sopimuksen perusteella, sillä velallista ei voi pakottaa hänen työpanostaan vaativan työsuorituksen tekemiseen. Luontoissuorituspakkoa voidaan harvoin käyttää apuvelvoitteiden ja velvoitteiden tehosteena. Velvoitteet täyttämistä luontoissuorituksen avulla rajoittaa vetoaminen liikavaikeuteen, mahdottomuuteen ja ylivoimaiseen esteeseen. Velallinen voi myös välttyä luontoissuorituksesta vetäytymällä sopimuksesta.


title: Tutkimusalus Muikku

text: Tutkimusalus Muikku on entinen Etelä-Savon ympäristökeskuksen omistama merentutkimusalus. Aluksen tutkimuslaitteiden hankinnasta ja ylläpidosta, laboratoriotoiminnoista sekä käytön koordinoinnista vastasi Joensuun yliopisto. Kalastusteknisistä laitteista vastasi Riista- ja kalatalouden tutkimuslaitos.


title: Tutkimusalus Muikku

text: Muikku siirtyi Suomen Saaristokuljetus Oy:n hallintaan lokakuussa 2017. Yhtiö on entisöinyt ja kunnostanut alusta huomattavasti. Alus toimii jatkossa risteilijänä ja hotellilaivana laajasti Itämeren alueella. Muikku on TRAFI:n katsastama kauppa-alus ja rekisteröity Suomen lipun alle. Aluksen kotisatama on Helsinki.


title: Tutkimusalus Muikku

text: Muikun runko on valmistettu teräksestä. Pituutta aluksella on 27,7 metriä, leveyttä 6,9 metriä ja syväys on 2,1 metriä. Laivan matkanopeus on 10 solmua.


title: Hampus Julius Oldenburg

text: Hampus Julius Oldenburg (28. maaliskuuta 1819 Tukholma, Ruotsi – 18. helmikuuta 1876 Viipuri) oli ruotsalaissyntyinen kauppias joka perusti vuonna 1851 Porin tulitikkutehtaan.


title: Hampus Julius Oldenburg

text: Hän kuului vanhaan tukholmalaiseen kauppiassukuun, Oldenburgin isä Henrik Julius Oldenburg omisti aikoinaan Porissa toimineen Tuorsniemen lasitehtaan. Nuorempi Oldenburg muutti kaupunkiin vuonna 1841 ja meni naimisiin kauppias Johan Souranderin tyttären Sofia Albertinan (1821–1910) kanssa. Hän työskenteli Porissa aluksi Axel Wilhelm Wahrenin omistaman Oy Forssa Ab:n puuvillatehtaan tavaravaraston hoitajana ja toimi myös laivanvarustajana ennen tulitikkutehtaan perustamista.


title: Hampus Julius Oldenburg

text: Oldenburgin perustamasta tehtaasta kasvoi vuosien myötä Suomen suurin ja yksi Euroopan suurimpia tulitikkutehtaita, joka toimi Porissa aina vuoteen 1987 saakka. Hänen vuonna 1858 järjestämäänsä tehtaan osakeantia on pidetty Suomen historian ensimmäisenä osakehuijauksena. Vuonna 1861 Oldenburg ajautui pahoihin taloudellisiin vaikeuksiin ja pakeni velkojiaan Pietariin. Hän joutui luopumaan tulitikkutehtaastaan ja muutti perheineen Viipuriin vuonna 1873, jossa vietti viimeiset elinvuotensa ja kuoli kolme vuotta myöhemmin.


title: Säädösohjailu

text: Säädösohjailu on valtion keino ohjata yhteiskunnallista kehitystä lainsäädännön avulla. Näin pyritään siihen, että viranomaiset, yhteisöt ja yksilöt toimisivat suotavana pidetyllä tavalla. Perusajatuksena on, että epäkohdat voidaan poistaa lakeja ja muita säädöksiä säätämällä tai muuttamalla. Käytännössä on kuitenkin ongelmia, joiden ratkaisemiseen on tarkoituksenmukaista käyttää muitakin keinoja. Tällaisia ovat esimerkiksi ympäristöongelmat, sukupuolten välinen tasa-arvo ja huumeongelmat. Säädösohjailu on tärkein ja laajin "oikeudellisen sääntelyn" osa-alue. Oikeudellisella sääntelyllä tarkoitetaan laajasti ymmärrettynä julkisyhteisöjen toimintaa, jolla pyritään ohjaamaan kansalaisten käyttäytymistä. Suppeammin ymmärrettynä se tarkoittaa vain yleisten sääntöjen luomista ja voimaan saattamista.


title: Säädösohjailu

text: Demokraattisen oikeusvaltion ongelmat ovat yleensä moniulotteisia, jolloin lainsäädännön ohella tarvitaan muitakin keinoja. Valtio voi vaikuttaa lainsäädännöllä välittömästi lähinnä vain omaan organisaatioonsa ja sen toimintaan. Välillisiä vaikutuskeinoja ovat pyrkimykset ohjata muiden päätöksentekijöiden, kuten kuntien ja yhteisöjen, toimintaa. Tällöin ratkaisuvalta on muiden käsissä, eikä valtion säädösohjailu johda aina toivottuun tulokseen.


title: Säädösohjailu

text: Valtion vaikutuskeinoja rajoittavat kansainväliset sopimukset, kotimainen ja kansainvälinen talouskehitys, teollisuuden kansainvälinen kilpailukyky, ideologiset syyt, julkisen vallan organisaation rajalliset voimavarat, asiantuntemus ja käytettävissä oleva aika. Ohjailun vastustajat vetoavat usein vapaaseen kilpailuun ja yksityiseen yritystoimintaan.


title: Säädösohjailu

text: Eräs mahdollisuus jakaa yhteiskunnallisen ohjailun keinot on seuraava


title: Henna leu’dd

text: Henna leu’dd (myös nimellä Hennan leu’dd) on vuonna 2001 ensi-iltansa saanut suomalainen lyhyt dokumenttielokuva, jonka on ohjannut ja käsikirjoittanut Heikki Huttu-Hiltunen.


title: Henna leu’dd

text: Henna Mäki on 14-vuotias kolttatyttö pohjoisimmasta Lapista läheltä Norjan ja Venäjän rajaa. Hän asuu Sevettijärven kylässä, jossa elää noin puolet Suomen kolttasaamelaisista. Harventuvassa joukossa Henna jatkaa kolttien vanhaa leu’dd-lauluperinnettä. Hän opettelee leu’ddeja vanhoista ääninauhoista isoisänsä ja tätinsä kanssa. Yhdessä he matkustavat Norjan puolelle esiintymään turisteille.


title: Imukaasumoottori

text: Imukaasumoottori oli varhainen harvakäyntinen polttomoottorityyppi, jossa moottorin polttoaineena oli erityisessä kaasunkehittäjässä tuotettu häkäkaasu eli imukaasu. Imukaasumoottorit olivat kiinteästi sijoitettuja paikallismoottoreita. Sotavuosina autoissa käytetyt puukaasumoottorit perustuivat samaan periaatteeseen.


title: Imukaasumoottori

text: Kaasunkehittäjässä palavasta polttoaineesta vapautuva hiilidioksidi pelkistyi hehkuvien hiilien vaikutuksesta hiilimonoksidiksi. Hiiliin johdettiin myös vesihöyryä, jolloin syntyi vetyä. Tämä kaasuseos kulki sitten puhdistimen ja välisäiliön kautta itse moottoriin.


title: Imukaasumoottori

text: Imukaasumoottorin kaasunkehittäjässä voitiin käyttää erilaisia polttoaineita kuten antrasiittia, koksia, turvetta sekä sahanjauhoa, rimoja ynnä muuta puujätettä. Moottoria käytettiin paljon esimerkiksi sahoilla, joissa sahauksessa syntyvää jätepuuta voitiin näin hyödyntää.


title: Jaakko kulta

text: "Jaakko kulta" (Frère Jacques) on alkujaan ranskalainen lastenlaulu, joka tunnetaan hyvin laajalti eri maissa. Kappaleen tarkka alkuperä on tuntematon. Siitä on esitetty lukuisia teorioita, mutta todisteita minkään näkökannan puolesta ei ole löydetty. Kappaletta voidaan laulaa kaanonina, koska se on yksisointuinen.


title: Jaakko kulta

text:
Ranskalaiset sanoitukset:
"Frère Jacques, frère Jacques,
"Dormez-vous? Dormez-vous?
"Sonnez les matines! Sonnez les matines!
"Ding, dang, dong. Ding, dang, dong."Suomeksi kappale lauletaan yleensä näin:
Jaakko kulta, Jaakko kulta!
Herää jo! Herää jo!
Kellojasi soita! Kellojasi soita!
Pium paum poum, Pium paum poum!Suora käännös ranskasta:
Veli Jacques, Veli Jacques,
Nukutteko te? Nukutteko te?
Soittakaa aamukelloja! Soittakaa aamukelloja!
Ding, dang, dong. Ding, dang, dong.


title: Oikeusasema

text: Oikeusasema tarkoittaa oikeudenhaltijan asemaa eli statusta henkilösuhteissa, joihin oikeudet, velvollisuudet ja oikeussuhteet hänet saattavat tietyllä hetkellä. Oikeudenhaltijoita ovat esimerkiksi omistajat, pantinhaltijat, rasiteoikeuden haltijat ja vuokramiehet. Oikeudenhaltijat voivat olla ihmisiä tai oikeushenkilöitä.


title: Giovanni Melis Fois

text: Giovanni Melis Fois (7. lokakuuta 1916 – 3. syyskuuta 2009) oli katolisen kirkon italialainen piispa. Hän syntyi Sorgonossa ja sai vihkimyksen papiksi 13. elokuuta 1939 sekä piispaksi 28. heinäkuuta 1963. Hän toimi Ampurias e Tempion (1963–1970) ja Nuoron (1970–1992) hiippakuntien piispana.


title: HMS Anthony (H40)

text: HMS Anthony (viirinumero H40) oli vuonna 1930 palvelukseenotettu Britannian kuninkaallisen laivaston A-luokan hävittäjä, joka palveli kuninkaallisessa laivastossa koko toisen maailmansodan. Sotatoimien päätyttyä alus siirrettiin maaliskuussa 1946 reserviin ja myytiin romutettavaksi helmikuussa 1948.


title: HMS Anthony (H40)

text: Alus tilattiin 6. maaliskuuta 1928 Scotts Shipbuilding and Engineering Companyltä Greenockista osana vuoden 1927 laivasto-ohjelmaa ja sen köli laskettiin 30. heinäkuuta 1928. Alus laskettiin vesille 24. huhtikuuta 1929 ja se otettiin palvelukseen 14. helmikuuta 1930.


title: HMS Anthony (H40)

text: Alus liitettiin 11. maaliskuuta 1930 Välimeren laivaston 3. hävittäjälaivueeseen. Normaalien koulutuspurjehdusten, vierailujen ja huoltojen lisäksi alus oli heinäkuusta 1936 maaliskuuhun 1937 Espanjan Välimeren puoleisella rannikolla valvomassa aseiden vientikieltoa. Siinä tehtävässä se tutki 13. joulukuuta 1936 tulessa olleen neuvostoliittolaisen rahtialuksen.


title: HMS Anthony (H40)

text: Alus siirrettiin maaliskuussa 1937 Sheernessin paikallislaivueeseen ja 28. syyskuuta huollettavaksi Chathamin telakalle, mistä se palasi 2. maaliskuuta 1938. Alus sijoitettiin tykistön koululaivaksi ja saman aikaisesti päivystysalukseksi Noreen. Se kolaroi 16. tammikuuta 1939 apualus "HMS Leonard Piperin" kanssa. "Anthonyn" saamat vauriot korjattiin Chathamin telakalla, mistä se poistui 18. helmikuuta sijoitettuna Noreen. Alus oli Noressa valvontatehtävissä, kunnes se siirrettiin 15. maaliskuuta torpedokouluun "HMS Vernoniin".


title: HMS Anthony (H40)

text: Hieman ennen toisen maailmansodan syttymistä alus muodosti 4. elokuuta laivaston liikekannallepanossa sisaraluksineen, lukuun ottamatta "HMS Activea", Portlandissa Kanaalin läntisen kulkureitin alaisuuteen () 18. hävittäjälaivueen. Se siirrettiin marraskuussa 23. hävittäjälaivueeseen suojaamaan itärannikon saattueita.


title: HMS Anthony (H40)

text: Alus saattoi tammikuussa 1940 sisaralustensa "HMS Achatesin" ja "HMS Arrow’n" kanssa taistelulaiva "HMS Royal Sovereignin" Halifaxiin, mistä palattuaan se jatkoi saattueiden suojaamista läntisen reitin alaisuudessa. Alus siirrettiin maaliskuussa 16. hävittäjälaivueeseen Portsmouthiin. Alus siirrettiin 15. huhtikuuta Portsmouthin telakalle korjattavaksi, ja se palasi palvelukseen koeajojen päätyttyä 20. toukokuuta.


title: HMS Anthony (H40)

text:
Alus määrättiin 26. toukokuuta evakuoimaan joukkoja Ranskasta osana operaatio Dynamoa, ja se kuljetti kaikkiaan yli 3 000 sotilasta Britteinsaarille. Se vaurioitui 30. toukokuuta ilmapommituksessa lähelle osuneesta pommista. Seuraavana päivänä alus siirrettiin Portsmouthin telakalle korjattavaksi, mistä se palasi 18. kesäkuuta Harwichiin sijoitettuun laivueeseensa. Seuraavasta päivästä alkaen alus suojasi laivueen mukana saattueita sekä valvoi meriliikennettä Pohjanmerellä.
Alus suojasi elokuussa laivueensa mukana raskaita pinta-aluksia. Syyskuussa alus siirrettiin saattueiden suojaksi 12. hävittäjälaivueeseen Greenockiin. Se pelasti 27. syyskuuta "SS City of Benaresin" eloonjäänyitä, jotka olivat olleet kymmenen päivää pelastusveneessä Saksan laivaston sukellusveneen upotettua heidän aluksensa 17. syyskuuta.


title: HMS Anthony (H40)

text: Alus vaurioitui Saksan ilmavoimien Clyden alueelle helmikuussa 1941 tekemässä ilmahyökkäyksessä, ja se siirrettiin 13. helmikuuta korjattavaksi telakalle Glasgow’hun. Telakalta palattuaan alus määrättiin 3. hävittäjälaivueeseen, mistä se erkani huhtikuun alussa suojatakseen pohjoisen miinasulun miinanlaskuja Tanskansalmessa sekä Färsaarten ja Islannin välisellä merialueella. Alus suojasi 6. huhtikuuta "HMS Cossackin" kanssa miinoitusoperaatio SN8:aa. Se suojasi "Achatesin" kanssa risteilijöitä "HMS Kenyaa" ja "HMS Edinburghia" miinoitusoperaatiossa SM71. "Anthony", "HMS Electra" ja "Antelope" sekä risteilijät "HMS Hermione" ja "Kenya" olivat 15. toukokuuta miinoittajien kaukosuojana miinoitettaessa Färsaarten ja Islannin väliä operaatiossa SN9B.


title: HMS Anthony (H40)

text: Britannian amiraliteetti sai lentotiedustelutiedon, jonka mukaan Saksan laivaston taistelulaiva "Bismarck" ja risteilijä "Prinz Eugen" oli havaittu 21. toukokuuta 1941 kello 13.00 Bergenissä. Tiedoista pääteltiin, että alukset olivat matkalla Pohjois-Atlantin saattuereiteille. Kotilaivaston komentaja amiraali John Tovey käski taistelulaivaviirikön taisteluristeilijä "HMS Hoodin" ja taistelulaiva "HMS Prince of Walesin" sekä niitä suojanneet hävittäjät "Electran", "HMS Echon", "Anthonyn", "Antelopen", "Achatesin" ja "HMS Icaruksen" Islantiin Hvalfjörðuriin. Osasto lähti merelle seuraavan vuorokauden puolella kello 01.00.


title: HMS Anthony (H40)

text: Amiraali Holland antoi jälkeen jääneelle hävittäjäsuojaukselleen määräyksen kello 2 aamuyöllä 24. toukokuuta etsiä pohjoisesta ja sitten lähteä Islantiin tankkaamaan. "Achates", "Electra", "Anthony" ja "Echo" kohtasivat tankattuaan "Prince of Walesin" 26. toukokuuta kello 11.00 (). Osasto saapui varhain aamulla 27. toukokuuta Hvalfjörðuriin, josta se jatkoi "Prince of Walesin" taistelussa saatujen vaurioiden pikakorjausten jälkeen seuraavana päivänä matkaansa. Osasto saapui 30. toukokuuta Rosythiin.


title: HMS Anthony (H40)

text: "Anthony" liitettiin operaatio ER:n Liinahamariin ja Kirkkoniemeen hyökkäävään osastoon, jossa se suojasi Murmanskiin matkannutta miinalaiva "HMS Adventurea". Alus lähti hävittäjien mukana tankkaamaan Islantiin. "Achatesin" moottori sammui veden sekaisen polttoaineen vuoksi Islannin rannikolla, ja ohjauskyvytön alus ajautui 25. heinäkuuta Islannin rannikolle laskettuun pohjoiseen sulkuun kuuluneeseen miinakenttään SN69. Alus osui brittiläiseen Mk XXSB -miinaan (), jolloin sen keula tuhoutui kokonaan. Kaksitoista minuuttia räjähdyksestä aluksen moottorit saatiin käyntiin, ja se peruutti kahdeksan solmun nopeudella pois miinakentästä. Kaksi tuntia myöhemmin aluksen koneet jälleen sammuivat, ja "Anthony" hinasi pahoin vaurioituneen liikuntakyvyttömän sisaraluksensa Islantiin Seyðisfjörðuriin, jonne ne saapuivat 26. heinäkuuta kello 01.00.


title: HMS Anthony (H40)

text: Elokuussa alus liitettiin amiraali Vianin Force K:hon, jonka tehtävänä oli suojata joukkojenkuljetusalus "SS Empress of Canada" Huippuvuorille. Osastoon kuuluivat myös risteilijät "HMS Aurora" ja "HMS Nigeria", joiden tehtävänä oli evakuoida norjalaisen ja neuvostoliittolaisen siirtokunnan henkilöstö saarelta sekä tuhota kaikki jälkeen jätettävä materiaali.


title: HMS Anthony (H40)

text: Alus siirrettiin 2. marraskuuta 1941 telakalle Humberiin. Siellä se sai määräyksen telakalta vapauduttuaan liittyä Gibraltarille sijoitettuun 38. hävittäjälaivueeseen. Tammikuussa 1942 alus aloitti koejot ja kouluttautumisen uuteen tehtäväänsä. Se liittyi 17. tammikuuta "HMAS Normanin" kanssa saattueeseen WS15, josta alus erkani seuraavana päivänä palaten Clydeen. "Anthony" aloitti laivuepalveluksen 21. tammikuuta. Alus liittyi 17. helmikuuta saattueeseen WS16 ja suojasi taistelulaiva "HMS Malayaa", lentotukialus "HMS Eagleä" ja risteilijä "Hermionea" yhdessä "Activen", "HMS Blankneyn", "HMS Croomen", "HMS Duncanin", "HMS Firedraken", "HMS Laforeyn" ja "HMS Lightningin" kanssa. Alus erkani 22. helmikuuta saattueesta yhdessä operaatio Spotteriin määrättyjen alusten kanssa ja aloitti matkan Gibraltarille. Osasto oli 24. helmikuuta Gibraltarilla, missä se valmistautui operaatioon.